ФАЙСБООК АҲЛИНИНГ ЗАФАРЛАРИ – TÜRKİSTANDER\nKırgızistan'da ilk koronavirüs vakası tespit edildi\nФАЙСБООК АҲЛИНИНГ ЗАФАРЛАРИ\nБугун Файсбоок аҳли ғамда, ташвишда. Сабаби Ўзбекистонда бу тармоққа ва умуман интернетга кириш тобора қийинлашиб бормоқда. Тўғрироғи, Президент Мирзиёевнинг атрофини ўраб олган ватан ва халқ душманлари бўлган Рустам Иноятов (собиқ МХХ Раиси), Хайриддин Султонов (собиқ давлат маслаҳатчиси), Зокир Алматов (собиқ ички ишлар вазири), Алишер Хўжаев (Ўзбекистон телевиденияси раҳбари, Ўзбек тилини билмайди) каби раҳбарлар ҳали ҳам турли мансабларда ўтирибдилар ва диктатор Каримовнинг зулм ва ёлғон сиёсатини давом эттирмоқдалар.\nҚулоқларимизга келаётган гапларга қараганда бу ватан ва миллат хоинлари бўлган раҳбарлар Президент Мирзиёвни вазифа жиҳатидан асир олганлар ва ҳатто уни ҳокимиятдан ҳам ағдаришлари мумкин экан. Ағдаришга уринсинлар, шу билан ўзлари ҳам балки гум бўлишар…\nАммо Файсбоок аҳли бўш келаётгани йўқ, курашни давом эттирмоқда. Чунки аввало Файсбоок аҳли ёлғиз эмас. Ёнида Озодлик ва ББС Ўзбеклар бор. Қолаверса, Кун.уз, Соф.уз, Хабар.уз, Турон24.уз каби ахборот манбалари ҳам имкон даражасида Ўзбекистонда сўз, фикр, матбуот эркинлиги ва фуқаровий жамият шаклланиши учун ўз ҳиссаларини қўшишга уринмоқдалар.\nШу муносабат билан Файсбоок аҳли қўлга киритган муҳим зафарларни яна бир марта эслаб, уларга далда бергим келди. Золим Ислом Каримов ўлганидан кейин Шавкат Мирзиёев бошқарувни ўз қўлига олди. У аввал муваққат, сўнгра сайлов ўтказиб ҳақиқий Президентга айлангандан кейин Ислом Каримов режимининг сирлари ва жиноятларини бирин кетин фош қила бошлади. Прокурорларнинг ҳаммасини порахўр, МХХ ходимларини мурдалар, деб атади. Президентнинг бу баёнотларидан илҳомланган Ўзбек жамоатчилиги, яъни зиёлилар, диндорлар ва оддий инсонлар ҳаракатни бошладилар. Ҳар ким ўз фикрини айта бошлади, эркинлик ва адолат талаби шу тарзда кучайиб бораверди…\nҲол шундай экан, Ислом Каримов диктатурасини “Бу Кунлар” романи билан ичдан фош қилган ёзувчи Нуруллоҳ Муҳаммад Рауфхон Ўзбекистонга қайтди. Уни МХХ раиси Рустам Иноятовнинг буйруғи билан (шахсан мен шундай деб ўйлайман) Тошкент Ҳаво Майдонидан (аэропортидан) қўлларига кишан солиб, қамоқхонага олиб кетишди. Бу зулмга қарши Файсбоок аҳли ғалаёнга келди. Миллионларча инсон бу зулмга қарши чиқди, миллатпарвар ёзувчининг озод этилиши учун Файсбоокда мингларча имзо тўпланди. Ҳукумат орқага чекинишга мажбур бўлди. Ёзувчи Нуруллоҳ Муҳаммад Рауфхон беш кунлик ҳибсдан кейин озод қилинди.\nОрадан кўп ўтмай Руссияга иш излаб кетаётган 52 Ўзбек ўғлони Қозоғистон ҳудудида бир автобусда тириклайин ёниб кул бўлишди. Файсбоок аҳли яна исён қилди. Воқеа жуда катта гов шувга ва мунозараларга сабаб бўлди. Президент Мирзиёев бу фожеали воқеада раҳбариятни, яъни ўзини ва бошқа ҳукумат раҳбарларини айблади.\nБу воқеада автобусда ёниб ҳалок бўлганларни ва уларнинг яқинларини айблаган инсофсиз, золим Фарғона ҳокими Шуҳрат Ғаниев ҳам Файсбоок аҳлининг қаттиқ нафрати ва танқидига учради. Натижада бу халқ хоини ҳокимнинг ҳам попуги пасайиб, овози чиқмай қолди.\nКейин бир ваҳший миршаббоши (милиционер) Самарқандда ўғриликда шубҳаланган бир аёлни қип яланғонч қилиб таҳқирлади. Файсбоок аҳли яна ҳужумга ўтди. Аблаҳ милиционер ишидан олинди, мазлума аёлга Файсбоокчилар ёрдам ташкил қилишди.\nКейин Усмон Ҳақназаров тахаллуси билан машҳур бўлган журналист Бобомурод Абдуллаев қамоққа олинди. Файсбоок аҳли яна ғалаёнга келди. Кунлар, ҳафталар давомида ҳукумат, тўғрироғи МХХ Раиси Рустам Иноятов ва ташкилотининг бу зулми Файсбоок кун тартибидан тушмади. Охир оқибат Бобомурод Абдуллаев маҳкама хонасидан (суд залидан) озод қилинди.\nФайсбоокчиларнинг бундай фаоллигидан қўрқа бошлаган ҳукумат унинг энг фаол иштирокчиларидан Мусанниф Адҳам, Зиёвуддин Раҳим, Муҳаммад Шакур ва бошқа фаолларни қамоққа олинди. Файсбокчилар ўз сафдошларини ёлғиз ташлаб қўймадилар, қўлларидан келганича дўстларини ҳимоя қилишдилар. Натижада 15 кунлик қамоқдан кейин ҳукумат бу дўстларимизни ҳам озод қилишга мажбур бўлди.\nЯқингача Бош Вазир ўринбосари бўлиб ишлаган Зоир Мирзаев Тошкет вилоятида бир неча кичкина раҳбарларни ариқдаги совуқ сувга тушириб, бошқаларини тош кўтартириб жазолади. Файсбоок аҳли яна ғазабга келди, Зоир Мирзаевни шарманда қилди. Натижада бу золим раҳбар ҳам ўз вазифасидан қувилди…\nХуллас, кейинги икки йилда Файсбоок аҳли мана шундай савоб ишларни қилди. Бу яхши тажриба ҳам бўлди. Шу билан бирга бундай матбуот ва сўз эркинлигидан, яъни халқнинг маънавий ва сиёсий оёққа туришидан қўрқадиган, яъни асл халқ ва ватан ДУШМАНЛАРИ бўлган Рустам Иноятов Хайриддин Султонов, Алишер Хўжаев, Бош Вазир Абдулла Орипов каби раҳбарлар Президент Мирзиёевни Ўзбекистонда умуман интернетни, шу жумладан Файсбоок, Телеграмм ва бошқа тармоқларнинг фаолиятини қисқартиришга, торайтиришга кўндирдилар. Шунинг учун ҳам бугун бу тармоқларга кириш Ўзбекистонда анча қийинлашиб қолди…\nАммо бу золим ва хоин раҳбарларнинг яқинда Зоир Мирзаевга ўхшаб ўз мансабларидан кетишлари аниқдир. Бу бир йилда бўладими, икки йилда бўладими, вақт масаласидир.\nФайсбоок аҳли эса тушкунликка тушгани йўқ, кўриб, кузатиб бораяпман, ҳамма фоаллар қўлларидан келганча сўз, матбуот эркинлиги, ватанимиз ва халқимизнинг ҳар томонлама тараққий қилиши учун ҳаракат қилишмоқда. Унутмайлик биз юз мингларча, миллионларча ўз ватанини ва халқини севадиган катта жамоатчиликмиз. Агар биргаликда мана шундай ҳаракат қилаверсак, албатта бундан ҳам кўпроқ ютуқларни қўлга киритамиз.\nҲаммаларингиздан Аллоҳ рози бўлсин, дўстларим. Бўш келмангизлар!\nTürkmenistan’da hasat festival başladı\nСанкт-Петербургда МДҲ давлатлари раҳбарлари саммити ўтказилади.Sankt-Peterburgda MDH davlatlari rahbarlari sammiti o‘tkaziladi\nÜlkede, koronavirüs nedeniyle ilk kez bir kişi hayatını kaybetti....\nKırgızistan’da ilk koronavirüs vakası tespit edildi


“Ўзбекистон ҳаво йўллари” МАК 12 та самолёт ва 6 та авиадвигателни сотувга қўйди\n00:38 / 23.07.2015\n“Ўзбекистон ҳаво йўллари” МАК самолёт-мотор паркини бир хиллаштириш мақсадида 12 та самолёт, 6 та авиадвигатель ва бошқа қурилмаларни сотувга қўйишини эълон қилди. Бугунги кунда ушбу техникалар фойдаланишдан чиқарилган ва махсус жойларда сақланмоқда.\nКомпания матбуот хизматининг маълум қилишича, 2 та Як-40 самолёти (290 020 ва 138 090 доллар), 4 та Ту-154М (2 124 00 доллардан), 6 та Ил-76ТД юк самолёти (2 701 770 дан 1 424 010 долларгача нархда) сотувга қўйилган.\nБундан ташқари, турли самолётлар моделлари учун мўлжалланган 6 та авиадвигатель ҳам сотилмоқда.\n“Ўзбекистон ҳаво йўллари” МАК Ўзбекистонда тўлиқ давлат назоратида бўлган ягона авиаташувчи ҳисобланади. Компаниянинг авиапарки 33 та хорижий самолётга эга: 15 та Boeing (10 та 767-300 ва 5 та 757-200), учта А-310, 10 та А-320, учта ўрта магистралдаги RJ-85 ва 2 та А300-600F юк самолёти.\nКомпания Европа, Америка, Яқин Шарқ, Осиёнинг 21 та шаҳарига, МДҲнинг 22 та шаҳарига ва маҳаллий линиялар бўйича 11 та йўналишда рейслар амалга оширади.


Бир вақтлар мустақил номзодлар иштирокига рухсат бор эди, бюллетенларда “Ҳаммасига қарши” деган банд ҳам бўлган. Сайловлардан бирида икки номзоддан бири 30, бири 40 фоиз овоз олгани эълон қилиниб, кейин рад этилган. Бошқа сафар эса ҳатто президентликка номзоднинг ўзи ҳам амалдаги президентга овоз берган.\nЎзбекистон номидаги республика ташкил топганидан буён бу республикага 12 киши раҳбарлик қилган. Уларнинг 10 нафари собиқ иттифоқ даврида юқоридан тайинланган, 2 нафари – Ислом Каримов ва Шавкат Мирзиёев президентлик сайловларида ғолиб чиқиб, мустақил Ўзбекистонни тўлақонли бошқарган. Ўзбекистонда президентлик институти 31 йиллик тарихга эга ва мана шу давр оралиғида 6 марта давлат раҳбари мақоми учун сайловлар бўлиб ўтди.\nДунё харитасида янги давлат – Ўзбекистон Республикаси пайдо бўлган, энди уни расман ким бошқариши бўйича халқ фикри аниқланадиган палла эди. Тўғри, бундан олдин, яъни 1990 йилда ҳам президентликка сайлов бўлганди. Аммо унда СССР таркибида бўлган Ўзбекистон Олий совети сессиясида республикага президент сайланган, яъни амалда фуқаролар бу жараёнда иштирок этмаганди.\n1991 йил 29 декабрда бўлиб ўтган сайловнинг қизиқарли жиҳатлари кўп эди. Бунда юқорида айтилганидек, биринчи марта халқ фикри сўралган ҳолда давлат раҳбари сайланганди. Бу сайлов ғолибнинг рақиби нисбатан энг юқори овоз олгани билан тарихда қолган. Ўшанда Ислом Каримовга рақиблик қилган «Эрк» партияси номзоди Салай Мадаминов (Муҳаммад Солиҳ) расман 12,5 фоиз овоз тўплашга муваффақ бўлгани эълон қилинган. Қолаверса, бу Халқ демократик партияси номзоди сифатида сайловда қатнашган Ўзбекистоннинг биринчи президенти Ислом Каримов нисбатан энг кам овоз олган сайлов бўлганди – 86 фоиз (8 514 136 овоз).\nОвоз берувчиларнинг 0,4 фоизи фақат ўша сайловда қўлланган «Ҳаммага қарши» танловида тўхталишган. Бу сайловлар иштирок ўта юқори бўлгани билан ҳам ёдда қолган – 94,2 фоизлик давомат.\nБу сайловлар иккинчи тур бўлиши эҳтимоли юқори бўлган сайловлар эди. Чунки сайлов жараёни кетаётган кунда радио орқали Ислом Каримов 40 фоиз, Салай Мадаминов эса 30 фоиз овоз олгани эълон қилиб юборилган. Қонунчиликка кўра биринчи турда ҳеч ким 50 фоиздан ортиқ овоз йиға олмаса, иккинчи тур бўлиши ва унда ким кўп овоз олса ғолиб бўлиши лозим. Радиода эълон қилинган маълумот асосида кўпчилик иккинчи турни тахмин қилаётган бир пайтда бу маълумотлар расман рад этилади. Кейинчалик мухолифат сайловлар жараёнида қинғирликлар бўлгани ҳақида билдириб, натижаларни тан олмайди, МСК ва ҳукумат вакиллари эса мухолифатни провокацияда айблайди.\n1991 йилги сайловлардан кейингиси 1996 йилда бўлиб ўтиши керак эди. Аммо 1995 йил 26 март куни ўтказилган референдумда 99,6 фоиз овоз билан Ислом Каримовнинг президентлик ваколатлари 2000 йилга қадар узайтирилган.\n2000 йилнинг 9 январида бўлиб ўтган сайловларда давомат бўйича энг юқори кўрсаткич қайд этилади – 95,9 фоиз. Сайловда Ислом Каримов Ўзбекистон тарихидаги президент сайловларида энг юқори кўрсаткич – 91,95 фоиз овоз тўплагани билан ёдда қолган. У ўшанда янги тузилган (ва тез орада фаолиятини тўхтатган) «Фидокорлар» партияси номзоди сифатида иштирок этганди.\nБу сайловларда «Ҳаммага қарши» банди олиб ташланган. Сайловда амалдаги президентга ягона рақиб бўлган ХДП номзоди Абдулҳафиз Жалолов 4,71 фоиз овоз йиғади. Бу жараёндаги яна бир қизиқ жиҳат – Абдулҳафиз Жалолов сайлов жараёнида маҳаллий ва хорижий ОАВ қаршисида Ислом Каримовга овоз бергани ва амалдаги президент сиёсатини ёқлашини билдирганди.\n2002 йил 27 январь куни яна референдум ўтказилиб, унда 91,78 фоиз овоз билан президентлик муддати 5 йилдан 7 йилга узайтирилади.\n2007 йил 27 декабрда бўлиб ўтган навбатдаги сайлов номзодларнинг икки нафардан ортиқлиги ва улар сафида аёл кишининг ҳам борлиги билан тарихга кирди ҳамда амалдаги давлат раҳбари Ислом Каримов энди учинчи бир партия – ЎзЛиДеП номзоди сифатида иштирок этди.\nСайловчиларнинг 90,6 фоизи қатнашган бу жараёнда Ислом Каримов 88,1 фоиз овоз билан ғолиб бўлди. Унинг энг яқин рақиби Аслиддин Рустамов 3,17 фоиз (ХДП), Дилором Тошмуҳаммедова 2,9 фоиз («Адолат» СДП), Акмал Саидов эса 2,85 фоиз овоз тўплашга муваффақ бўлади.\nЯна бир аҳамиятли жиҳат – Акмал Саидов бу сайловда бирор партия вакили сифатида иштирок этмаган, у Сайловчилар ташаббускор гуруҳи номзоди бўлган.\n2015 йилнинг 29 мартида бўлиб ўтган навбатдаги сайловларда ҳам президентликка 4 нафар номзод илгари сурилди. Ўзига хос томони – бу сайловлар мағлуб бўлган бир номзоднинг иккинчи марта иштироки бўлган, яъни эндиликда «Миллий тикланиш» партияси вакилига айланган Акмал Саидов бу сиёсий жараёнда ҳам иштирок этган.\n91,08 фоиз сайловчилар (18,9 млн) қатнашган бу сайлов натижаларига кўра Ислом Каримов 17 122 597 сайловчи овози билан 90,39 фоизлик натижа кўрсатган ва президентлик мақомини сақлаб қолган. Акмал Саидов 3,08 фоиз овоз билан иккинчи ўринни эгаллаган. ХДП номзоди Ҳотамжон Кетмонов 2,92 фоиз овоз тўплашга муваффақ бўлган. Тўртинчи номзод, шу пайтга қадар энг паст кўрсаткич қайд этган Наримон Умаровни («Адолат» социал-демократик партияси вакили) фақат 389 024 сайловчи қўллаган – у 2,05 фоиз овоз жамғара олган.\nИслом Каримовнинг ўлимидан кейинги жараёнларни кўпчилик эслайди. Президент давлатни бошқариш қобилиятини йўқотса, унинг ваколатини бажариши керак бўлган Сенат раиси Ниғматилла Йўлдошев бу ваколатни зиммасига ололмаслигини билдиради. Шундан сўнг шу пайтга қадар бош вазир бўлиб келган Шавкат Мирзиёевга Ўзбекистон Республикаси президенти вазифасини бажарувчи мақоми берилади ва у 2016 йил 8 сентябридан 14 декабрга қадар «в.б.» қўшимчаси билан фаолият кўрсатади.\n2016 йил 4 декабрь куни Ўзбекистонда ҳисоб бўйича бешинчи президентлик сайловлари бўлиб ўтади ва унда давомат 87,73 фоизни ташкил этади. 4 нафар номзод курашган бу сайловларда Ўзбекистон либерал-демократик партиясидан номзод бўлган Шавкат Мирзиёевни 88,61 фоиз, Халқ демократик партияси вакили Ҳотамжон Кетмоновни 3,73 фоиз, «Адолат» социал-демократик партиясидан Наримон Умаровни 3,46 фоиз, «Миллий тикланиш» партиясидан Сарвар Отамуротовни 2,35 фоиз сайловчилар қўллайди.\nАмалдаги қонунчиликка кўра президентлик ваколатлари 5 йил дея белгилангани боис навбатдаги сайловлар 2021 йилнинг 24 октябрида ўтказилди. Бу сайловларнинг ўзига хос жиҳати 5 нафар номзод курашга киргани ва рўйхатдан ўтган ҳар бир партия ўз вакилига эга бўлгани бўлди.\nАмалдаги президент Шавкат Мирзиёев ЎзЛиДеП партияси вакили сифатида иштирок этган бу сайловда у 80,01 овоз жамғаргани эълон қилинди. Қолган номзодлар - Мақсуда Ворисовани 6,6 фоиз (ХДП), Алишер Қодировни 5,5 фоиз («Миллий тикланиш»), Нарзулла Обломуродовни 4,1 фоиз (Экологик партия), Баҳром Абдуҳалимовни 3,4 фоиз («Адолат» СДП) сайловчилар қўллагани маълум бўлди.\n15:44 / 27.12.2021\nКремль 2024 йилги президент сайловига тайёргарликни бошлади\n17:09 / 22.12.2021\nЭрдўған Туркияда муддатидан олдин сайловлар ўтказилмаслигини айтди


Россия Қора денгиз флотининг гултожи ҳисобланадиган “Москва” ракета крейсери украинларнинг ракета зарбасига учради ва сувга ғарқ бўлди. Айнан шу кемага қарата украин аскари томонидан янграган “Рус ҳарбий кемаси, даф бўл” деган жумла машҳурлашганди.\nГарчанд расмий Кремль кема бўрон туфайли чўкиб кетганини билдирган бўлса-да, бу рус флоти жанговар руҳига қаттиқ таъсир қилди. Forbes маълумотларига кўра қиймати 750 млн доллар бўлган мазкур крейсер сув остида қўним топган минглаб кемалардан бирига айланди.\nДарсликларга кирган “Варяг”\n130 метрли жанговар кема 1898 йилда Филадельфияда ясалган ва 1901 йилда Россия флоти таркибига олинган. “Варяг”нинг ҳақиқий жанглари рус-япон урушида кечди ва унинг денгизчилари дарсликларга қаҳрамонлар сифатида киритилди. 1904 йилда япон эскадраси “Варяг” крейсери ва “Кореец” кемасини Тинч океанида қуршовга олади. Рус тарихчилари таъкидлашича, иккита рус кемаси японларнинг 14 та жанговар кемалари билан жангга киришади ва яққол мағлубиятдан қутулиш учун руслар “Варяг”ни чўктириб, “Кореец” кемасини портлатиб юборишади.\nОрадан бир йил ўтиб японлар “Варяг”ни сув остидан чиқариб олишади ва қайта созлаб, “Соя” номи билан ўз флотлари таркибига қўшишади. 1916 йилда Россия империяси “Варяг”ни сотиб олади. Аммо бу крейсер қисматига барибир чўкиб кетиш битилган экан – 1925 йилда у Шотландия қирғоқларидаги бўронда ғарқ бўлади.\nБу кема 1902 йилда Англияда ясалган ва 1904 йилда Россия томонидан сотиб олинган. У ҳам японлар билан жангда қатнашган ва омон қолган. Кейинчалик СССР флоти таркибига кирган “Декабрист”дан жанговар транспорт корабли сифатида фойдаланила бошланади. У 8 минг тонна юк олиш ва соатига 22 км тезликка эришиш қувватига эга эди.\nИккинчи жаҳон урушининг энг оғир пайтлари, 1942 йилда “Декабрист” Исландиядан Мурманскка ўқ-дори ва бошқа воситалар ташиб келаётган пайтда, Баренц денгизида немислар ҳужумига учрайди. Экипаждан фақат уч киши омон қолади ва асирга олинади.\nҲарбий кемаларнинг асосий турлари:\nЭсминец – эскадра мина ташувчиси. Асосий вазифалари сувости кемалари ва кораблларга зарба бериш, ҳаво ҳужумидан ҳимояланиш, десант ташиш, қирғоқдаги объектларга зарба бериш, миналар ўрнатиш. Вазифалари бўйича энг универсал кема;\nКрейсер – кучли манёвр хусусияти, қирғоқдан ва қирғоққа, денгиздан уммонга тезкор кўча олиши, хоч (крест) кўринишида турли томонларга ҳаракатланиши учун шу номни олган. Бугунги кундаги крейсерлар қатор жанговар вазифаларни бажариш билан бирга ўз бортида вертолётлар ҳам ташийди;\nАвианосец – ҳарбий самолётлар учиб-қўнувчи тўлақонли аэродром-кема, энг қудратли давлатларнинг ҳарбий салоҳияти рамзи, ўзига хос сузувчи шаҳар;\nФрегат – жуда қадимий елканли кемалар авлоди. Крейсер ва эсминецлар ўртасидаги тоифа. Бугунги кунда сиғими 4 минг тоннагача, тезлиги 55 км/соатдан ортиқ қуролли кема.\nАтайлаб ва бутун бошли флот\n1918 йилда, Биринчи жаҳон уруши якунларига кўра Германия Антанта билан сулҳга эришади. Компьен келишувига мувофиқ 66 та турли хил жанговар кема инглизларга топширилиши керак эди. Немислар буни ҳақиқий капитуляция деб қабул қилишади. Дастлаб буйруқларга бўйсуниб, кемалар Британия сари йўл олади. Аммо немис денгизчиларига кемадан чиқиш, бирор байрамни нишонлаш ёки кўнгилхушлик қилишга рухсат берилмайди. Шунингдек, кемаларни назорат қилиш ҳам тўлиқ инглизларга ўтаётгани немис денгизчилари руҳиятига қаттиқ таъсир қилади.\nШунда флот етакчиси, контр-адмирал Людвиг фон Ройтер ақл бовар қилмас қарор қабул қилади. Берлиндан таслим бўлиш ва кемаларни топшириш ҳақида қатъий буйруқ келганига қарамай у 1919 йилнинг 21 июнида бутун флотни чўктириб юборади. Адмирал фон Ройтернинг бу ҳаракати жуда қалтис бўлса-да, ўз юртида уни қаҳрамон сифатида қабул қилишади, ҳатто душманлари бўлган инглизлар ҳам уни ҳурмат билан тилга олишади.\nЧўкиб кетган “Тошкент”\n1941-42 йилларда Қрим яқинида жуда оғир жанглар кетар, уларда Ўзбекистон пойтахти номи билан аталган “Тошкент” жанговар кемаси ҳам иштирок этаётганди. Унинг бошқа кемалардан фарқли жиҳатлари кўп эди: 80 км/соат тезликка чиқа олар, кулранг ярқироқ ранги кўзни қамаштирарди. Энг муҳими – экипаж алоҳида довюраклиги билан ажралиб турарди.\nИталия билан ҳамкорликда ясалган бу кема узоқ вақт Волга дарёсида сузиб юради ва уруш бошланиши билан фронтга жалб қилинади. Кема 1939 йилда қурол-аслаҳа билан жиҳозланиб, командир Василий Ерошенко бошчилигида Қора денгиз флотида хизматга киришади.\nИккинчи жаҳон урушининг ҳақиқий жангларини у Одесса яқинида, шаҳарга ҳужум қилаётган немис-румин қўшинларига зарбалар бериш билан бошлайди. Қатор жанглар билан бирга “Тошкент” транспорт кемаларини кузатиб бориш вазифаларини ҳам бажаради. 1941 йилнинг 30 августида “Тошкент” душманнинг учта самолёти бомбардимонига учрайди. Гарчи тўғридан тўғри бомбага учрамаган бўлса-да, унга жиддий шикаст етади. Таъмирлаш жараёнида унга самолётлар билан кураша олувчи қуроллар ҳам ўрнатилади ва “Тошкент” янада жанговар ҳолда сафга қайтади.\n1942 йил 26 июнида кема ўзининг сўнгги жанговар сузишини амалга оширади. Унинг бортида экипаждан ташқари мингга яқин ўқчи жангчилар, 50 тоннага яқин ўқ-дори, озиқ-овқат, тиббий воситалар бор эди. Севастополга жуда жиддий жанглар билан кириб келган “Тошкент” 2000 дан ортиқ тинч аҳоли ва ярадор аскарларни олиб ортга қайтади ва немислар ҳужумига учрайди. 86 та самолёт 4 соат давомида 336 та бомба ёғдиради, кемага жуда жиддий шикаст етади. Деярли сувга тўлаёзган бўлишига қарамай “Тошкент” жангчилари курашни давом эттиришади. Тез орада иттифоқ самолётлари ёрдамга етиб келади ва кема қутқарилади. Уни табриклаш учун Кавказ фронти маршали Семен Будёнийнинг шахсан ўзи ташриф буюради.\nАммо “Тошкент” барибир чўкиб кетади. 1942 йилнинг 2 июлидаги Новороссийскдаги навбатдаги жангда унинг бортига иккита бомба тўғридан тўғри тушади. 76 денгизчи ҳалок бўлади, 77 нафари оғир яраланади. Кема қумлик юзага ўтириб қолган бўлса-да уни қутқаришнинг иложи бўлмайди, фақат зенит қуролларини бошқа кемага кўчириб ўтказадилар.\n1944 йилга келибгина кема сувдан чиқариб олинади. Аммо унинг аҳволи шу қадар абгор эдики, таъмирлаб ўтирмай металлоломга топширишга қарор қилинади.\nҲисоб-китобларга кўра “Тошкент” 20 минг киши ва 2,5 минг тоннадан ортиқ юкни ташиган, 17 транспортни ҳимоялаб борган, йирик калибрда юздан ортиқ ўқ узган, душманнинг битта аэродроми, 13 та самолёти, торпедо катери ва 6 та артиллерия батареясини йўқ қилган.\nҒарқ бўлган “Indianapolis” ва 883 инсон\nАҚШнинг оғир крейсери ўз даврининг ҳақиқий флагманларидан бири эди. Лекин шунга қарамай 1945 йилнинг 30 июлида японлар ҳужуми оқибати у ҳам сувга ғарқ бўлади ва бу зарбалар кема билан бирга 883 кишининг ҳаётига якун ясайди. “Indianapolis” ғарқ бўлиши АҚШ флоти тарихидаги энг йирик йўқотиш сифатида қайд этилган.\nЎшанда “Indianapolis” бажариб қайтаётган вазифа ҳам жуда ўзига хос эди. У АҚШ томонидан Японияга ташланган атом бомбасининг жуда муҳим қисмларини Тиниан оролидаги ҳарбий базага ташлаб қайтаётганди. Унинг миссиясидан японларнинг хабари бўлганми, йўқми, номаълум. Лекин Япония империяси флотининг I-58 сувости кемаси торпедосига учрайди ва 12 дақиқада чўкиб кетади. Бортдаги 1197 кишининг тахминан 300 нафари крейсер билан бирга ғарқ бўлади, деярли 880 киши қутқарув қайиқларида егулик ва сувсиз очиқ уммон устида қолишади. 4 кунлик сузиш давомида сувсизлик, галлюцинациялар ва иссиқдан кўпчилик ақлдан озади. Энг даҳшатлиси – акулалар ҳужуми эди. Тахминан 60-80 денгизчи бошқалар кўз ўнгида наҳанглар томонидан еб кетилади ва бу рақам ҳам инсониятга бир вақтда акулалар томонидан қилинган энг катта ҳужум сифатида қайд этилган.\nФақат 2 августга келибгина PV-1 Ventura самолёти уларни топиб олади. 321 денгизчи қутқарилса-да, уларнинг ҳам 4 нафари тез орада вафот этади.\nЕр шарининг денгиз ва уммонлари остида ётган кемаларнинг аниқ сонини ҳеч ким билмайди. Биргина Иккинчи жаҳон уруши пайтида 6 мингдан ортиқ ҳарбий ва транспорт кемалари сув тубига ғарқ бўлган.


Kutubxona - Abduqayum Yoʻldosh. Endi nima qilaman? (hikoya) / Kiril\nSiz shu sahifadasiz: Abduqayum Yoʻldosh. Endi nima qilaman? (hikoya) / Kiril\nМуаллиф Абдуқаюм Йўлдош\nАсар номи Энди нима қиламан? (ҳикоя)\n- Абдуқаюм Йўлдош\nЭнди нима қиламан? (ҳикоя)\n– Дадаси... – деди зорланиб Холниса.\n– Дадаси... – деди жувон бу сафар сал зардали оҳангда.\nАна энди Холнисага худо бериб қолди. Бирдан кўзлари жиққа ёшга тўлган жувон «қулт» этиб тупугини ютаркан, аламли оҳангда деди:\n– Шунақа... Энди бу одам бизнинг гапларимизни эшитмайди... Ўзимизам ёқмай қолганмиз, сўзимизам...\n– Нима дейсан? Яна ўша гапдир-да.\n– Ҳа, ўша гап, – бирдан жаҳл билан ўшқирди Холниса. Сўнг кўз ёшларини тия олмай, бидирлаб кетди: – Ўлар бўлсам ўлиб бўлдим қўшниларнинг дастидан. Кеча анави Салтанатга «Уйга сервант омоқчийдик» десам, яшшамагур пихиллаб кулиб нима дейди денг?\n– Хўш, нима деди?\n– Боплади, яшшамагур! Илоё оғзингдан қонинг келгур!..\n– Хўш, нима деди? – бетоқатланиб сўради Акбарали.\n– Ўл деди, дард деди! – авжини кучайтирди Холниса. Сўнг эрининг афти буришаётганини кўргач, дарҳол мақсадга кўчди: – «Мош сиғмаган орқангизга ловияни тиқиб нима қиласиз?» деди яшшамагур.\n– Сервантга мошнинг нима алоқаси бор?\n– Уйимизнинг торлигини айтди-да у яшшамагур! Эри тўрт хонани эгаллаб олган. Сиз бўлсангиз, аммамнинг бузоғига ўхшаб...\n– Бўлди! – деди бўғриқиб кетган Акбарали жаҳл билан. – Пластинкангни тўхтат! Ё бошқасини қўй.\n– Нега тўхтатарканман?! – бобиллаб берди Холниса. – Ё гапи нотўғрими? Йўқ, тўппа-тўғри! Сиз менга жаҳл қилманг, дадаси, жаҳл қилманг. Ундан кўра ҳаммага кулгу бўлиб юрганимиз учун ўзингиз уялинг. Ахир қачонгача умримиз шу каталакда ўтади? Меҳмон чақиролмасак, ўзимиз эмин-эркин бировникига боролмасак. Яна икки-уч йилдан кейин Шерзодингиз кап-катта бола бўлади. Билмайман, тўйни қаерда ўтказасиз...\nАкбаралининг тили қичиди, аммо дарров ўзини босди. Зеро у ҳозир нима деса ҳам тор уйда яшайвериб, кенг-мўл уйни орзу қила-қила юрак-бағри сиқилиб кетган Холниса аламини тўкиб солиш учуноқ камида яна ярим соат бақир-чақир қилиши, кейин эса хўрлиги келиб, роса йиғлаб олиши аниқ эди.\n«Аёлларга осон, – деб ўйларди шунақа пайтлари Акбарали. – Ҳеч бўлмаса кўз ёши тўкиб сал енгил тортиб олишади. Қийиндан бизга қийин...»\n– Эркакмисиз ўзи! Анов ишни ҳал қилиб келинг! Юраверасизми шалпа¬йиб? Сизга ўхшаган одамларнинг уч-тўрттадан ҳовлиси бор. Биз бўлсак...\nҲамма замонларда ҳам ишбилармон, тадбиркор, ўзини ўтга-чўққа уриб бўлса ҳамки турмушини фаровон этиб юрадиган, тегирмонга тушса бутун чиқадиган устомонлар қаторида бўш-баёв, борига қаноат қилиб яшайдиган, аммо эртанги кунга нисбатан умидни йўқотмайдиган фуқаролар ҳам бўлиб келган ва шундай бўлиб қолади.\nБўлмаса вақтида институтни битирди, йўлланма билан заводга ишга келиб, тўрт йил қуюв тсехида муҳандис бўлиб ишлаб ҳам берди.\nБу орада тортинчоқ, камгап Акбарали керак пайтлари ишчилар билан бўралатиб сўкишишни ҳам сал-пал ўрганиб олди. Ой охирида, режа бажарилиши хавф остида маҳаллари эса ўзи рангли металл қайнаб ётган саккиз юз даражали печка ёнида чўмич кўтариб турди, зарур деталлар учун қолип ясашни ҳам балодайгина ўзлаштирди. Ҳолбуки, аввалига қуюқ металл биқирлаб қайнаб турган печка ёнига яқинлашишга чўчиб турарди. Ҳар қалай, одам қилган ишни одам қиларкан, кўз қўрқоқ, кўл эса ботир бўларкан.\nИнститутда олган назарий билимлари кўмак бердими, охир-оқибат ишчилар билан тил топишган Акбарали бир-иккита қўли гул қуювчилар ёрдамида айрим деталларни ярим тайёр металл шаклларни ўйиб ишлов бериб эмас, қуйиб тайёрлаш бўйича самарали таклифларни киритиб, уларни амалиётга жорий этиб, бундан келадиган иқтисодий самара ҳисобига мукофот пули олишни ҳам уддалайдиган бўлди.\nЙўлланма билан келган ёш мутахассисга завод ётоқхонасидан бир хона ажратиб беришганди. Акбарали шу ерда яшар, ойда бир марта қишлоққа бориб, ота-онаси ва ака-сингилларидан хабар олиб қайтарди.\nТўғри, заводнинг ўзида ҳам, таъбир жоиз бўлса, ҳаводан пул ясайдиган олғирлар топилиб турарди. Улар бир неча маротаба бирга ишлашга таклиф этишди, аммо Акбарали рўйхўшлик билдирмади. Айниқса дурадгорлик тсехининг бошлиғи Акмал бир неча маротаба ҳатто ётоқхонага ҳам излаб келиб, ҳамкорликда бизнес қилишга чақирди. Акбарали кўнмади.\nБозор иқтисодиёти деган тушунча ҳаётга кириб келди.\nАкбарали ўз жойида тинчгина ишлайверди. Унинг анча-мунча танишлари бу соҳада синиб, боридан ҳам айрилишди. Уларни кўриб, Акбарали бунақа ишларга аралашмагани учун ўзича шукроналар айтди. Тўғри, баъзи бир таниш-билишларининг омади келди. Улар тез орада янги машиналарда, қимматбаҳо либосларда ўзларини кўз-кўзлаб юрадиган бўлишди. Акбаралининг уларга ҳаваси келди, аммо олди-сотдини эплолмаслигини ўйлаб, яна бунақа ишлардан ўзини олиб қочиб юрди.\nКелин қишлоғидан. Истараси иссиққина, хушмуомала Холниса билан даст¬лабки йиллари оилавий ётоқхонанинг каталакдек бир хонасида бахтиёр яшадилар. Қишлоқдан келган Холниса ётоқхонанинг шароитидан, айниқса бир жўмракдан иссиқ сув, иккинчисидан совуқ сув тинмай келишидан, умум ошхонада эса газ сира ўчмаслигидан ҳайратда эди.\nАкбарали ўзи яшаб турган хонани қонуний асосда номига ўтказиб олди.\nАкбарали торгина хонага эга бўлганига шукроналар айтиб юраверган экан. Устомонлар бўлса у қилишди-бу қилишди, керакли одамларни топишди, уларнинг кўнглини овлашди, ишқилиб, қисқа муддат ичида оилавий ётоқхонадан учтадан-тўрттадан хонани хусусийлашатириб, деворлар билан ўраб, таъмирлаб, бинойидайгина уй қилиб олишди. Шундайлардан биттаси умумий ошхонани ҳам ўзиники қилиб олиб, дарров эшигини беркитиб, билярдхона қилиб олгандан кейин Холниса овқатни эни-бўйи бир ярим метрлик айвонда, электр плитада тайёрлайдиган бўлди.\nАкмал-ку, бир юмалаб бошқача одамга айланди-қолди. Яъни қисқа вақт ичида ўзи ишлаган тсехни ўзиники қилиб олди, бозорда яхши кетадиган эшик-ромлар ишлаб чиқара бошлади. Қарабсизки, икки йил ўтар-ўтмай Акмалбой катта ҳовлига ва гижинглаб турган хориж машинасига эга бўлди.\nХолнисага ҳам осон эмас. Айниқса оғзи шалоқ Салтанатга ўхшаш қўшнилар билан яшаш. Ахир Салтанат қоп-қорагина, жуссаси ўзидан икки баробар кичкина эри Тоштемирни бурайвериб-бурайвериб, охири қўшнисининг икки хонали уйчасини ҳам сотиб олди ва мана энди тўрт хонали уйда маза қилиб яшаяпти. Хотин киши эса мақтанишга ўч бўлади. Айниқса бечораҳол кун кўраётган ҳамжинсини кўрганда Салтанатга ўхшаганлар ўзларини ушлаб туролмайдилар. «Акангизни бир бурагандим, – дея мақтанарди одатда Салтанат, – қош-кўзингдан садаға деб икки хонали уйни тўрт хонага айлантирдилар. Энди худо хоҳласа ер олиб, катта участка қурдирмоқчиман...»\nАкбарали эса... уқувсизлигини ўйлаб эзилгани-эзилган. «Одамлар пулни қаердан топаркин?..» деб ўйлайвериб ҳам адойи тамом бўлган... Бунинг устига тўнғичи Шерзоднинг ёши олтига қараб бораяпти. Унинг қўлини ҳалоллаш керак. Тўй учун эса рисоладагидай бўлмаса ҳам, ҳеч бўлмаса эллик-олтмиш одам сиғадиган жой керак. Бир хонали каталагига эса бешта одам кирса, олтинчиси таш¬қарида кутиб туриши керак бўлади... Ҳозир мактабга олти ёшдан олишади. Шошилиш керак, шошилиш...\nДилхираликка бой кунларнинг бирида Холниса эрини анчайин илжайиб, кўзлари чақнаб, кўтаринки кайфиятда қаршилади.\nБундай шодумонлик бежиз бўлмаслигига аллақачонлардан бошлаб ақли етиб қолган Акбаралининг юраги орқасига тортиб кетди. «Қарз кўтарган, – деган хаёлга борди у дастлаб. – Олгандаям яхшигина олган».\nХолниса эрига аччиқ чой дамлаб бергач, ҳамон лаб-лунжини йиғиштириб ололмаган кўйи суюнчи ундиришга шошилди:\n– Эшитдик, дадаси, эшитдик.\n– Нимани? – ҳушёр тортди Акбарали.\n– Шундай бозорнинг ёнгинасида янги банк очилибди. Уй қураётганларга қарз бераётганмиш.\nАкбарали эслагандай бўлди. Дарҳақиқат, ўша жойда муҳташам бир бино қисқа муддатда қурилиб, ишга тушганди. Адашмаса, ёнбошига «Ипотека банк» деб ёзиб қўйишганди.\nАкбарали дарҳол хотинининг муддаосини тушунди. Шу сабабли элбурутдан унинг оловини ўчириб қўйиш мақсадида очиғига кўчди:\n– Давлатдан қарздор бўлиш ёмон, хотин...\n– Бутун дунё қарз олиб яшайди, лекин охирзамон бўлмайди. Сиз қарз олсангиз тамом!\nАкбарали яна ётиғи билан тушунтиришга уринди. Холниса бобиллаб берди:\n– Тамом-вассалом! Давлатданми, танишингизданми қарз олиб, участка сотиб олинг. Бўлмаса болаларимни етаклаб бораман-да, ўзимни кўприкдан ташлайман!..\nХолниса шу сўзларни айтаётган маҳал унга қараб турган Акбарали чўчиб кетди. Илло, қаршисида тўрт қарич ошиқча жой илинжида эзилавериб тамом бўлган, қўйиб берса ўзини кўприкдан ташлашдан ҳам тоймайдиган аёл турарди!\nАкбарали беихтиёр завод яқинидаги катта кўчада қурилган янги кўприкни, унинг остидан ғизиллаб ўтиб турадиган машиналарни эслаб сесканди.\nЯна юраги симиллаб оғриб кетди.\nХолнисанинг ўй-фикрини янги уй, яна денг, бутун бошли ҳовли ташвиши эгаллади-қўйди.\nАёлнинг назарида банкдагилар қучоқ очиб мунтазир туришибди-ю, Акбарали шу томонга қараб юрса бас, югуриб чиқиб кутиб олишади.\nОлинажак ёинки қурилажак ҳовлини деб аёл ҳаммасига кўнди.\nАввал сира унамай, «Қарз олиб бўлсаям ўзимиз алоҳида тўй қиламиз, мени номусларга ўлдирманг!» дея оёқ тираган Холниса кутилмаганда мулойимгина бўлиб, Шерзоднинг суннат тўйини қайноғасининг болалари тўйига қўшиб юборишга розилик берди.\nЗеро аёл яқинда олинажак ёки қурилажак ҳовлисида ўғилчасининг катта тўйини барча таниш-билишлари, собиқ қўни-қўшниларининг ҳавасини ва ҳасадини келтирадиган даражада ка-атта қилиб ўтказиш режасини тузиб қўйганди.\nЖувон қарз олиш лозимлигини эслатиб чарчамасди, Акбарали бўлса турли-туман баҳоналар билан бу кунни орқага сурарди!\nАхийри бўлмади. Бир куни тонг саҳардан эрини уйғотган Холниса унга сал униққан бўлса-да, яхшилаб ювилган, ихлос билан дазмолланган костюм-шимини, оқ кўйлак ва бўйинбоғни тутаркан, ишонч билан:\n– Бугун боринг! – деди. – Тушимда аён бўлди. Қарз олиб, икки қаватли данғиллама ҳовли қурибмиз.\n– Ҳар жойнинг ҳам ўз эгалари бор, хотин, – яна ётиғи билан тушунтиришга уринди Акбарали. – Бегонага шунча пулни бериб юборадиган аҳмоқ йўқ. Қолаверса, фоизи ҳам фалон пул бўлади...\n– Қанақа фоиз? – ҳайрон бўлиб сўради Холниса.\n– Суриштириб кўрдим, хотин, – деди у дарҳол. – Менам бекор юрганим йўқ. Йиллик фоизининг ўзи ўттиз олти экан.\n– У нима дегани? – баттар ажабланди Холниса.\nАкбарали судхўрликнинг моҳияти ҳақида бир оз тушунча берган бўлди. Аммо дўст-душманнинг кўзини куйдирадиган янги данғиллама уй илинжида юрган аёл бу изоҳларни унчалик тушунмади.\n– Авваллари қарз ол-да, хотин ол, хотин ёнга қолади дейишарди, –деди жувон қатъият билан. – Энди бу мақол ўзгарган. Энди қарз ол-да, уй сотиб ол, уй ёнга қолади, қарзни бир амаллаб қайтарасан дейишади.\n– Одамлар олаяпти-ку...\nОхири жиғибийрони чиққан Акбарали янги кийимларини кийди-ю, атрофида гирдикапалак бўлаётган хотинининг олқиш-дуолари остида шоша-пиша уйни тарк этди.\nАммо энг асосийси – қиймати олинаётган қарз миқдоридан камида биру чорак баробар кўпроқ бўлган гаров мулки керак экан.\nАкбарали «ерта... индин... кўрилаяпти... комиссия йиғилсин» деб яна бир-икки ойни амаллаб ўтказди. Бироқ Холнисанинг аҳволи тобора ёмон бўлиб бормоқдайди. Эрининг куракда турмайдиган баҳоналарини эшитган заҳоти лаблари пир-пир учиб, ранги кўкариб кетаётган жувон энди сира тилини тийиб туролмайдиган бўлиб қолганди.\nАкбарали яхши гапириб ҳам кўрди, бақириб-чақирди ҳам, ҳатто бир-икки марта қўл ҳам кўтарди – бари бефойда. Уй ҳақидаги орзу-ҳавас жувоннинг бутун ўй-хаёлини эгаллаган, таъбир жоиз бўлса, қонини ҳам заҳарлаб улгурган ва энди Холнисани бу дарддан фориғ қилиш жуда-жуда мушкул, амалда бажариб бўлмайдиган юмуш эди.\nБошини минг бир эшикка суқиб кўрган Акбарали ниҳоят ўйлай-ўйлай аллақачон «янги ўзбек»ка айланиб улгурган Акмалнинг данғиллама, Холниса орзу қилганидан ҳам кўркамроқ бўлган ҳовлисига борди.\n– Пул топиш қийин бўлиб бораяпти, – деди у насиҳат оҳангида. – Пулни сарфлаш осон. Ҳали тўртта жиянни ўқитишим, учтасининг тўйини қилиб беришим керак. Барисининг ташвиши менинг бўйнимда...\nАхийри, учинчи бор бош эгиб борганида, Акмал сал ён бергандай бўлди.\n– Майли, – деди у катта илтифот кўрсатаётгандай сал менсимаган оҳангда, – беш минг «кўк»идан бериб тураман. Бир йилга. Устига йигирма фоиз қўшиб, олти қилиб қайтарасиз. Агар қайтаролмай қолсангиз...\n– Бир амаллармиз, – деб минғирлади.\n– Осмондан пул тушмайди, жўра, – деди Акмал истеҳзо оҳангида. – Сизда аниқ бизнес-режа йўқ.\n– Ўзингиз ўргатсангиз... – ожизона минғирлади Акбарали.\n– Ҳаммага ўргатаверсам, ўзимга нима қолади? – пичинг қилди Акмал. Сўнг муроса оҳангида деди: – Ҳа, майли, бирга ишлаганимиз ҳурмати. Озгина ёрдам бераман. Лекин қолгани ўзингизга ҳавола. Қаттиқ бўлишингиз керак. Бир сўмни бир жойга бекорга сарфламанг. Шунинг учун, майли, арзимаса ҳам, уйингизни гаровга қўйиб турасиз энди...\nАкбарали хотиним кўнмайди деб юраги пўкиллаб турганди.\n– Ишқилиб, энди ҳовлили бўлиб қоламизми? – деб сўради.\nХолниса ёш боладай чапак чалиб, осмонга сакради.\nБироқ ҳолва деган билан оғиз чучиб қолмас экан.\nАкмал жуда оддий қилиб бизнес-режанинг моҳиятини айтиб берганди: бирон икки мингларга олти сотих ер сотиб олиш, бир ярим мингларга пойдевор кўтариш, йигирма машина тупроқ олиб келиб ёз бўйи ғишт қуйиш, дарров деворни кўтаришга киришиш, икки хонали вақтинчалик уй тиклаб, ўша ерга кўчиб ўтиш ва қолганини аста-секин қуравериш. Яъни тор жойда, оилавий ётоқхонадаги каталакда ош егандан кўра, олти сотихли катта ерда мушт ейиш...\n– Қаерга борсангиз бораверинг, тўрт мингдан камига ер йўқ! – деди.\nАкбарали излайверди. Охири уй қуриш учун олиб қўйган олти сотих ерини уч мингга сотишга рози бўлган бир одамни топди. Ўзини Мансур деб таништирган бу одам гапига қараганда, ўғлини шошилинч уйлантираётган экан, шунинг учун пул зарур бўлиб қолибди. Бўлмаса-ку, келажакда олтинга тенг бўладиган ерни арзимаган пулга сотиб юборишни хаёлига ҳам келтирмаган экан.\n«Келажакда олтинга тенг бўладиган ер» ўт босиб ётган қуруқ ер эди. Акбарали шунга ҳам қувонди.\nБунақанги савдоларга иши тушиб юрмаган Акбарали ер эгасининг ўзидан йўл-йўриқ сўради:\n– Бу ёғи энди қандай бўлади?\n– Э, бу ёғи жуда осон! – деди Мансур ака киприк қоқмай. – Сиз менга пулни берасиз, мен сизга тилхат ёзиб бераман. Тилхат бу ҳужжат. Ё менга ишонмайсизми?\nАкбаралининг иссиғи чиқиб кетди:\n– Йўғ-э. Бу нима деганингиз, ака?\n– Қоидаси шунақа-да ўзи, укам.\nХудди шундай қилишди: Мансур ака тилхат ёзиб бериб, Акбаралидан уч мингни санаб олди.\nАкбарали таътилга чиқди.\nБир куни эрта тонгда ўзи сотиб олган ерни кўрмоқни мўлжаллади. У ер чеккасини белгилаб чиқмоқчи, сўнг усталар билан гаплашиб, пойдевор қуриш ишларини бошлаб юбормоқчи эди.\nШунга қарамай, атроф ёп-ёруғ.\nСалом-алик, «ҳорманг, бор бўлинг»лардан кейин новча киши ғурур ила шу ерни уч мингга сотиб олганини айтиб мақтанди.\n– Адашмаяпсизми? – деб сўрай олди, холос.\nАйтишларича, алданганлардан биттаси милитсионер ёрдамида уни бир амаллаб топибди. Аммо Мансур ака деганлари:\n– Мен сенга ер сотмаганман! – деб тураверибди. – Сотадиган ерим ҳам йўқ! – дебди кейин.\n– Бу нотариус тасдиғидан ўтмаган, бир пуллик аҳамияти йўқ, – деб туриб олибди. Сўнг ўзини топган одамга дўқ уришга тушибди: – Эсингдан чиқдими, тўртта шеригинг билан келиб, мени уриб-тепиб, «ўлдирамиз» деб қўрқитиб, шу тилхатни ёздириб олгандинг...\nХуллас, шунақа гаплар...\nМол аччиғи – жон аччиғи.\nШусиз ҳам неча кундан бери уйга кеч, Холниса ухлагандан сўнг бориб, тонг саҳарда чиқиб кетаётган, хотини учраб қолганда эса «қурилишни бошлаб юбордим» деб қутилаётган Акбарали бу зарбага чидай олмади...\nҲалиям шифокорларга раҳмат, жонини сақлаб қолишди. Аммо асаблари қақшаб юрган йигитнинг чап қўли ва чап оёғи ишламай қолди, тилида ҳам ўзгариш юз берди – энди ғўлдираб, жуда қийналиб гапирар, нима деяётганини англаш жуда қийин эди.\nЭрини ўйлайвериб дарди-дунёси қоронғи бўлиб кетган Холниса Акбарали акасининг сал ўзига келганини кўриб енгил тортди.\n– Хайрият, дадаси, – деди у эрига меҳрибонлик билан боқиб. – Худо жонингизни қайтариб берди. Энди тузалиб кетасиз. Ҳали катта-катта уйлар қуриб, болаларимиз билан роҳатда яшаймиз...\nҲовли-ку қайтмайди, унга қўшилиб уч минг ҳам қулоғини ушлаб кетди.\nАммо энг ёмони – Акмалга қарзни қайтариши керак бўлган кун тобора яқинлашиб келмоқдайди. Олти минг-а...\n– Энди нима қиламан? – дея шивирларди у алам билан бундай кезлари...\n"http://www.kutubxona.com/wiki/index.php?title=Abduqayum_Yoʻldosh._Endi_nima_qilaman%3F_(hikoya)_/_Kiril&oldid=13339" dan olindi


Шўртан газ-кимё комплекси қувватини 3 бараварга ошириш учун яна бир мажмуа қурилади – Kommers.uz\nИқтисодиёт\t17:50 | 25.12.21\nШўртан газ-кимё комплекси қувватини 3 бараварга ошириш учун яна бир мажмуа қурилади\nШавкат Мирзиёев старт учун ҳужжатга қўл қўйди.\nФото: Шўртан газ-кимё мажмуаси матбуот хизмати\nШавкат Мирзиёев Шўртан газ-кимё мажмуасининг ишлаб чиқариш қувватларини 3 бараварга кенгайтириш бўйича яна бир янги мажмуа қурилиши таъкидлади. Бу ҳақда Президент матбуот хизмати хабар берди.\nМаълум қилинишича, янги қуриладиган ушбу корхонада GTL заводида ишлаб чиқариладиган 430 минг тонна нафтани қайта ишлаш ҳисобига, йилига 380 минг тонна полиэтилен ва полипропилен тайёрланади. Яна мингга яқин янги иш ўринлари яратилади.\nНатижада қўшимча 550 миллион долларлик маҳсулот ишлаб чиқарилади. Ўз навбатида, ана шу маҳсулотларни янада чуқур қайта ишлаш орқали, 2 бараваргача кўп истеъмол маҳсулотлари ишлаб чиқариш мумкин бўлади.\nҚайд этилишича, янги лойиҳанинг қиймати 1,8 миллиард долларга тенг. Шунингдек, иккита янги завод ҳисобидан Шўртан мажмуасида республиканинг биринчи йирик газ-кимё кластерига асос солинади.\nАввалроқ Шавкат Мирзиёев Қашқадарёда Uzbekistan GTL заводини очиб бергани хабар қилинганди.


Миллий банк раиси: ''Қозоғистонда валюта сиёсати барқарор''\nҚозоғистонда пул-кредит сиёсати, валюта сиёсати барқарор. Буни Парламент Мажлисида журналистларнинг саволларига жавоб тариқасида Миллий банк раиси Ербўлат Дўсаев маълум қилди, дея хабар қилади ҚозАхборот мухбири.\n– Ҳозирги хомаки валюта сиёсати бугунги кунда ўрин олаётган ўзгаришларга мос келади. Инфляцияни бартараф этиш ҳам мамлакатда тўлиқ амалга оширилмоқда, – деди МБ раҳбари.\nУнинг фикрича, инфляция бўйича тўрт ойнинг натижаси ушбу кўрсаткичнинг керакли пиллапояда турганини англатиб турибди. – Ҳар бир таҳлилчи ўз тахминини (девальвацияга оид) айтишга ҳақли. Лўндасини айтганда, мамлакатимизда пул-насия сиёсати, валюта сиёсати барқарор, – деди Ербўлат Дўсаев.\nИлгари хабар қилинганидай, жорий йил апрелда ойлик инфляция – пулнинг қадрсизланиши 0,5 фоизни ташкил қилди. Йиллик инфляция 2019 йилга мўлжалланган 4-6 фоизли расмий поғонасида қолди ва апрель ойининг натижаси бўйича 4,9 фоизни ташкил этди.\n“Жанубий Қозоғистон” мухбири, 2019-05-27, 10:54 65


Нью-йорклик полициячи "тасодифий" қотиллиги учун жамоат ишларига жалб қилинди\n08:29 / 20.04.2016\nНью-Йоркнинг Бруклин туманидаги суд 2014 йил ноябрда хатолик туфайли бир йигитни отиб ўлдирган собиқ полициячи Питер Лянга нисбатан 800 соатлик жамоат ишларига жалб қилиш ҳукмини чиқарди. Бу ҳақда Reuters ахборот агентлиги хабар бермоқда.\nЛян турар-жой биносини кечки кузатув пайтида қоронғи зинада шитир-шитир овозини эшитиб, у томонга қараб ўқ узган. Оқибатда полициячи 28 ёшли қора танли Акай Герли исмли йигитни ўлдириб қўйган. Маълум бўлишича, йигит ўзининг дугонаси ёнига келаётган бўлган. Табиийки, йигит учрашувга ҳеч қандай қурол билан келмаган.\nНью-Йорк полицияси комиссари ўшанда марҳумнинг оиласига ҳамдардлик билдирган ва бўлиб ўтган воқеани "бахтсиз тасодиф" деб айтган.\nФевралда Питер Лян қасддан одам ўлдирмасликда айбдор деб топилган, унга 15 йиллик қамоқ жазоси хавф солган. Бироқ суд ҳаками прокурор полициячи инсонни ўлдириш таҳдидига "онгли равишда масъулиятсизлик билан қарагани" ҳолатини исботлай олмади, деб ҳисоблаб, Лянга нисбатан анчагина "юмшоқ" ҳукм чиқарган.


Фийон ўз номзодини президентлик сайловларидан олмаслигини айтди\n08:00 / 06.03.2017\nФранция президенти лавозимига "Республикачилар" партиясидан номзод Франсуа Фийон France 2 эфирида президентлик сайловларидан ўз номзодини олмаслигини айтган.\n"Ҳеч ким менга сайловларда иштирок этишимга халақит қила олмайди", деб айтган Фийон ва ўз номзодини олишга асослар йўқлигини таъкидлаб ўтган.\nФийон, шунингдек, номзод сифатида демократик йўл билан танланганини ва у партия бўйича сафдошларини ўзининг сайловолди лойиҳаси сайловчилар орасида муваффақият қозонишига ишонтира олишига умид билдирган.\nАввалроқ "Республикачилар" партияси Фийон рафиқаси Пенелопанинг ишлаши ҳақидаги сохта маълумотлар аниқланиши оқибатида юзага келган можаро сабабли унинг номзоди ўрнига бошқа номзодни таклиф қилишлари маълум қилинганди.\nҲондурасда президент сайловлари натижаларига қарши норозиликлар бўлиб ўтмоқда\n07:19 / 12.12.2017\nВенесуэлада мухолифат президентлик сайловларидан четлаштирилди\n07:17 / 11.12.2017\nПутин Россия фуқаролигини олишда қасамёд келтириш тартибини тасдиқлади\n23:16 / 15.11.2017


Sacco clerici компанияси заводига ташриф\nМаҳсулотлар ассортиментини кенгайтириш, янги маҳсулотларни жорий этиш масалалари бўйича фикрлар алмашилди. Шунингдек, Италия компаниясидаги сут кислотали ачитқилар, ширдонли препаратлар ишлаб чиқариш жараёни билан, лаборатия иши, корхонадаги бошқарув тизими билан яқиндан танишилди.\nЎзбекистонлик раҳбарлар компания билан ўз тажрибаларини алмашдилар ва ҳамкорлик масалаларини муҳокама қилдилар. Жумладан, Италия технологияларини Ўзбекистонга жорий қилиш ва ишлаб чиқарилувчи маҳсулотлар сифатини ошириш сирларини муҳокама қилдилар.\nELEPHANT GROUP - Sacco System компаниясининг сут кислотали маҳсулотлар саноати учун ишлаб чиқариладиган ачитқилар, ширдонли ферментлар ва ингредиентлари бўйича Ўзбекистондаги экслюзив дистрибютори ҳисобланади.


Тожик блогери бир қатор баёнотларидан сўнг ҳибсга олингани ва «тажовузга учрагани» ҳақида маълум қилди\nТожикистонлик таниқли журналист ва блогер Далери Имомали ҳуқуқ-тартибот идоралари ходимлари уни беш соат ушлаб, сўроқ қилганини айтди.\n4 июнь куни YouTubeдаги каналига жойлаган видеода воқеа 4 июнь куни пойтахтнинг Шоҳмансур тумани раисининг қабулхонасида эшиттириш ёзиб олингандан сўнг содир бўлганини айтади.\nШанба куни соат 11:00 дан 16:00 гача блогернинг мобил телефони ишламай қолган ва ўнлаб Facebook фойдаланувчилари унинг тақдиридан хавотир билдирган. Ҳуқуқ-тартибот идоралари ҳибсга олиш сабаблари ҳақида расмий изоҳ бермади. Далери Имомали ўзининг YouTube каналидаги жонли эфирда 4 июнь куни Шоҳмансур тумани ҳокимлиги қабулхонасида дастур ёзиб олингандан сўнг «суҳбат учун» олиб кетилганини айтди. «Суҳбат» мавзуси Далери Имомалининг Шоҳмансур туманидаги «ноқонуний қурилган уйлари» ҳокимият томонидан бузиб ташланган фуқаролар ҳақидаги хабари бўлди.\nДалери Имомали видеода ҳибсга олиш билан боғлиқ вазиятни шундай тасвирлайди: «Шоҳмансур тумани ҳокимлигида дастур ёзиб бўлгач, “Садбарг” савдо маркази томонга чиқиб, дўстларим билан хайрлашиб, таксига ўтирмоқчи бўлдим. Йўлда такси олдига давлат рақами бўлмаган машина тўхтади, унда ўтирганлар ўзларини Шоҳмансур туманидаги муассасалардан бирининг ходимларимиз деб таништириб, қисқа муддатга улар билан бирга боришимни айтишди». Далери Имомалининг сўзларига кўра, суҳбат аввалига одобли бўлган, кейин эса ҳужум бошланган.\nДалери Имомалининг айтишича, уни сўроқ қилишда бир қанча муассаса вакиллари қатнашган. Унинг сўзларига кўра, суҳбат чоғида у ОАВ тўғрисидаги қонуннинг бир қанча моддаларини бузганликда айбланган.\nДалери Имомали 4 июнь куни расмийларнинг илтимосига кўра ўз каналидан Шоҳмансур туманидаги маҳаллалардан бирида яшовчиларнинг уйлари бузилгани ҳақидаги иккита хабарни олиб ташлаганини айтди. Ҳукуматнинг Далери Имомалига қарши асосий даъвоси унинг ҳисоботлар тайёрланаётганда мутасаддиларнинг фикрини сўрамагани бўлган. Блогернинг ўзи материал тайёрлаш вақтида прокуратурадан изоҳ олишга уринганини, бироқ улар камера олдида гапиришдан бош тортганини айтди.\nДалер Имомали халқ муаммоларига бағишланган видеороликлари билан танилган ва яқинда маҳаллий медиа ташкилотининг мукофотига сазовор бўлган. Далер Имомалининг YouTube саҳифаси 137 000 обуначига эга ва унинг видеоларини миллиондан ортиқ киши томоша қилади.\nБу охирги уч ойда Далер Имомалининг иккинчи сўроқ қилинишидир. Аввалроқ у бир неча соат ҳибсга олинган ва Ваҳдат ҳуқуқ-тартибот идоралари ходимлари томонидан сўроқ қилинган.\nҲуқуқни муҳофаза қилиш органлари, хусусан, хавфсизлик идоралари вакилларини журналистлар билан «суҳбат»га таклиф қилишлари янги амалиёт эмас. Тожик журналистлари бу суҳбатларни ўзига хос босим сифатида баҳоламоқда. Журналистларга ҳам вақти-вақти билан ҳужум қилинмоқда ва бу фактлар ошкор этилмаяпти.\nИнсон ҳуқуқлари ташкилотлари Тожикистон ҳукуматини сўз эркинлигини чеклаётганликда бир неча бор танқид қилган. Аммо расмийлар ҳар доим мамлакат қонунчилиги оммавий ахборот воситалари эркинлиги учун асос бўлганини даъво қилади.


Фуқароларга нафақаларни тайинлаш учун фақат паспорт билан мурожаат қилиш етарли бўладиган тизим яратилади – O'zbekiston Milliy paralimpiya qo'mitasi\nДавлат хизматларини устувор равишда электрон шаклга ўтказишнинг айрим маъмурий регламентлари тасдиқланади.\nушбу қарор билан тасдиқланаётган маъмурий регламентлар бўйича давлат хизматлари ЯИДХП орқали жорий этилишини таъминлайди;\nЯИДХПда давлат хизматлари кўрсатилишининг ҳар бир босқичида мурожаатлар кўриб чиқилишини кузатиб бориш тартибини жорий этади;\nМаъмурий регламентлар бўйича давлат хизматлари кўрсатишнинг белгиланган тартибини амалга ошириш юзасидан, шу жумладан, ЯИДХП орқали доимий назорат ўрнатади;\nМаъмурий регламент талаблари бузилганлиги учун давлат хизматлари кўрсатишда иштирок этувчи ташкилотларнинг мансабдор шахсларига нисбатан маъмурий жазо чораларини белгиланган тартибда қўллайди.\nОксана Чусовитина онлайн машғулотда иштирок этди


Президент энергия самарадорлигини ошириш масаласи юзасидан йиғилиш ўтказди - 04.05.2020, Sputnik Ўзбекистон\nЖорий йил якунигача 3 та пропан-бутан аралашмаси ҳамда синтетик ёқилғи (GTL) заводи ишга туширилади. Бунинг натижасида авиакеросин, дизель ва суюлтирилган газ... 04.05.2020, Sputnik Ўзбекистон\nЖорий йил якунигача 3 та пропан-бутан аралашмаси ҳамда синтетик ёқилғи (GTL) заводи ишга туширилади. Бунинг натижасида авиакеросин, дизель ва суюлтирилган газ импорти тўлиқ қисқаради.\nТОШКЕНТ, 4 май — Sputnik. Шавкат Мирзиёев ёқилғи-энергетика тармоғида самарадорликни ошириш, энергия сарфини оптималлаштириш масалалари юзасидан йиғилиш ўтказди.\nДавлат раҳбари матбуот хизмати хабарига кўра, йиғилишда яқин йилларда энергия сарфини 2-2,5 баробарга қисқартириш масалалари муҳокама қилинди.\nПрезидент кўп қаватли уйларни лойиҳалаш ва қуришда энергия тежовчи технологияларни кенг қўллаш, ижтимоий соҳа объектларининг энергия самарадорлигини оширишга хорижий инвестициялар жалб қилиш бўйича топшириқлар берди.


Порошенко Украина шарқидаги вазият туфайли Германияга сафарини қисқартирди\n11:17 / 31.01.2017\nУкраина президенти Пётр Порошенко мамлакат шарқидаги Авдеевка аҳоли пунктидаги вазият жиддийлашгани муносабати билан Германияга сафарини муддатидан аввал якунлади. У Украина ҳукуматининг фаолиятини мувофиқлаштириш ва гуманитар фожиага йўл қўймаслик учун мамлакатга қайтган. Бу ҳақда Украина президенти маъмурияти раҳбари ўринбосари Константин Елисеев "5 канал" телеканалига берган интервьюсида маълум қилган.\nАввалроқ, ДХР вакили Донбассда вазият кескинлашганини айтган, 10дан ортиқ украин ҳарбий хизматчиси ўлдирилгани ва 15 дан ортиғи яраланганини маълум қилган эди. Улар ДХР позицияларига ҳужум қилгани таъкидланган. Улар ДХР позицияларига ҳужум қилган. Бундан ташқари, Макеевка шаҳри ўққа тутилгани боис, 1 киши ўлган, уч киши яраланган. Украина томони эса, қарши томон Авдеевка туманига ҳужум уюштирганини таъкидламоқда. Бунинг натижасида, Донецк, Авдеевка ва бошқа йирик аҳоли пунктларини ичимлик суви билан таъминлайдиган Донецк фильтрлаш станцияси токсиз қолгани айтилади.


Замонавий ахборот-коммуникация технологиялари воситасида амалга оширилган очиқ ва жонли мулоқотда 2600 нафардан зиёд сайловчи, шунингдек, партия фаоллари ҳамда хайрихоҳлари, жамоатчилик вакиллари иштирок этди.\nТадбирни Ўзбекистон “Адолат” СДП Бухоро вилояти кенгаши раиси ўринбосари Д. Ҳамдамова олиб борди. Наримон Умаровнинг ишончли вакили, халқ депутатлари вилоят Кенгаши депутати, вилоят партия Кенгаши раиси А. Турсунов йиғилганларни Президентликка номзоднинг таржимаи ҳоли билан таништирди.\nУчрашувда Наримон Умаров ўз Сайловолди дастурининг асосий йўналишлари тўғрисида тўхталди. У истиқлол йилларида Бухоро шаҳри ва қишлоқлари қиёфаси тубдан ўзгарганини ҳамда сайёҳларни ўзига мафтун қилган гўшага айланганини эътироф этди.\nНаримон Умаров партиянинг ўз олдига қўйган устувор вазифалари ҳақида тўхталар экан, “Биз бундан кейин ҳам “Ижтимоий тенглик — тенг ҳуқуқ ва тенг масъулият демакдир” деган тамойил асосида фуқароларнинг сиёсий, ҳуқуқий ва ижтимоий тенглиги, ҳар бир фуқаро қобилияти ва малакасидан келиб чиққан ҳолда меҳнат қилиши кафолатланадиган, меҳнатининг миқдори ва сифати нуқтаи назаридан муносиб иш ҳақи ва ҳаёт даражасига эришиши учун кенг ва тенг имкониятлар яратилган ижтимоий давлат қуриш учун курашамиз”, деди. Номзоднинг фикрича, қонунлар қанча мукаммал бўлса, ҳуқуқимиз шунча ишончли ҳимоя қилинади. Бинобарин, қонунчиликни такомиллаштириш, аҳоли ҳуқуқий маданиятини янада ошириш, суд ҳокимиятини янада мустаҳкамлаш, пировардида адолатли жамият барпо этиш устувор вазифа саналади.\nМамлакат истиқболини инновацион иқтисодиётсиз тасаввур этиб бўлмайди. Илм-фанни равнақ топтириш, инновацион технологияларни иқтисодиёт тармоқларида дадил қўллаш давлат қудратини оширади, халқимиз турмуш даражасини янада яхшилайди. Наримон Умаров импорт ва экспорт ўртасидаги мувозанатни сақлаш, ишлаб чиқаришни маҳаллийлаштириш, -муқобил энергиядан кенг фойдаланиш, ёшларни олий таълим билан кенг қамраб олиш каби масалалар юзасидан ҳам ўз ғоя ва таклифларини ўртага ташлади.\nШунингдек, номзод вилоятнинг табиий иқлим шароитини, ер ва сув ресурсларининг шўрланиши юқорилигини инобатга олган ҳолда, ҳудудда тиббий хизмат даражаси ва сифатини янада оширишга эътибор қаратиб, ўз дастурида тиббий хизмат сифатини юксалтириш, патронаж хизмати фаолиятини такомиллаштириш орқали ҳар бир фуқаронинг индивидуал тарзда тиббий хизмат билан қамраб олинишини таъминлаш таклифини илгари сурди. Бу борада тегишли қонунчилик ҳужжатларини ишлаб чиқиш, мавжудларини такомиллаштириш ва қабул қилиш партия депутатлик корпуси олдида турган муҳим вазифа эканини таъкидлади. Сайловчиларни қизиқтирган саволларга атрофлича жавоб берди.\nУчрашувда Бухоро давлат тиббиёт институти кафедра мудири И. Абдулҳақов, Бухоро шаҳридаги 35-умумтаълим мактаби ўқитувчиси Ш. Мадиева, вилоят статистика бошқармаси бошлиғи Б. ўиёсов ва бошқалар сўзга чиқиб, сайловчиларни Президентликка номзод Наримон Умаровга овоз беришга чорладилар.\nМазкур рукиндаги бошқа мақолалар: « Сайлов жараёнида ахборот ва сўз эркинлиги\tХатамжон Кетмоновнинг Хоразм вилояти сайловчилари билан учрашуви »


OnMap ёрдамида доллар алмаштирганим ҳақида | Коммерсант.Уз\nШошганда лаббай топилмас, деганларидек, ойда-йилда бир керак бўлиб қолганда, долларни қаерда алмаштиришни қидириб қоларкансиз.\nАвтор: Аловиддин Садритдинов 1,119 марта кўрилган 20.10.2017 Ижтимоий лойиҳалар\nҚора бозор – қонунга зид, банк шохобчаларини эса, кўп ҳам ишим тушмагани учун, қаерда жойлашган, иш вақти қандайлигини мутлақо билмас эканман.\n– Telegramга киргин-да, OnMap ботига улан,– телефон орқали маслаҳат берди дўстим. Қаерда турганингни кўрсатсанг, ўзингга энг яқин валюта алмаштириш шохобчалари рўйхатини тақдим этади.\nДўст маслаҳати – амри вожиб, OnMap ботига уландим. Стартни босдим.\nБот ишга тушди ва туман бўйича излайми, жойлашган нуқтангиз бўйичами?– деб сўради. Тумандаги шохобчаларни кўрсатишни танладим. Қайси туманлиги, мўлжалдаги манзилни кўрсатгандим, нақ ўнта шохобча рўйхатини чиқариб берди.\nЗўр томони – банкларнинг фақат номи эмас, манзили, ишлаш вақти, мўлжаллари ва телефон рақамлари билан батафсил кўрсатиб берди. Ҳатто, мен турган жойдан ўша банк шохобчасигача қанча масофа борлиги ҳам ёзиларкан. Ҳаммасидан ҳам менга ёққани – бунинг барчаси бепуллиги бўлди.\nРўйхатдаги банклардан бирини танладиму, ўн дақиқага қолмай ишимни битириб олдим. Сизларга ҳам тавсия қиламан!\nХулоса: @onmapuzbot боти ёрдамида сиз:\n– сарсон бўлиб шохобча излаш;\n– вақт сарфлаб навбат кутиш дан қутуласиз.\nАлмаштириш шохобчасини тез ва осон топиш учун ўз геолокациянгизни юборсангиз, қуйидаги маълумотларга эга бўлар экансиз:\n– шохобча номи;\n– манзили ва мўлжали;\n– иш тартиби;\n– телефон рақами;\n– берилган нуқтадан шохобчагача бўлган масофа;\n– Google Maps орқали у ерга қандай бориш.\nДарвоқе, ботда дам олиш кунлари ва кечаси 22:00 дан кейин валютани қаерда алмаштириш мумкинлигини кўриш ҳамда банк манзилини аритада кўрсатиб бериш функциялари ҳам бор экан (буни кейинроқ билдим).\nВалюта олиб кириш ва олиб чиқиш осонлашади. 1164 15.03.2018\nТадбиркорларга ва фермерларга ҳисобларидан нақд доллар ечишга рухсат берилди. 745 21.09.2017\nЎзтемирйўлҳисоб: юк ташиш ва етказиш фақат миллий валютада амалга оширилади. 675 07.09.2017\nЭкспортдан валюта тушумларини мажбурий сотиш бекор қилинади. 1107 28.07.2017\nБанклар валюта савдосини бозор курси бўйича амалга оширадилар. 2433 06.07.2017\nКонвертация ва халқаро савдо нега зарур?. 1756 13.06.2017


00:00 / 27.04.2008 | eski savollar | 1814\nАссалому алайкумШайҳ ҳазратларини Руҳий тарбия ДВД (11тасини) ёзиб сотган эдим700сомдан. сотса боладими?Сотиб олувчи киши асли қимматлигини айтибилтимос қилаверди. арзондан сорашяпти 4500 сомдан ДВД қимматликқиляпти. ҳам кочириб ёзилиб сотилмасин дейилмаган деди. ҳулласкалом шу ДВД кочирилди ва сотилди жами 66 та?савол ДВД кочириб ёзиб сотса боладими?агар кочириб сотишлик мақул болмаса, қандай қилиб 66 та кочириб сотилганини қул ҳаққини адоқилса болади?ҳурмат ила Тоҳир\n-\tБу иш ҳаромлигини ўша дискнинг ўзига Қуръони Карим оятини далил қилган ҳолда катта қилиб ёзиб қўйилган. Бир неча йиллардан буён бу ҳақдаги фатволарни қайта-қайта айтиб, ёзиб, эшттириб келинмоқда. Бу иш бировнинг ҳақини ботил йўлдан ейишдан иборатдир. Сотганга ҳам, олганга ҳам диний ҳукмга биноан гуноҳ ва ҳаромдир. Давлат ва халқаро қунунларга биноан жиноятдир.-\tЎша дискни тайёрлаган «Семруғ – медия» студияси ходимлари муаллифдан ёзиб олишга анча меҳнат сарфлаганлар. Сўнгра ёзилган нарсани кўз нурини тўкиб, тан терини тўкиб таҳрир қилишган. Дискка безакчиларга буюртма бериб муқова қилдиришган. Муқовани матбаада чоп қилдиришган. Дискни диний ишлар кўмитасига бериб текширтиришга ва бунинг учун анчагина пул тўлашган. Текширувчиларга ёқмаган жумла ва сўзларни ўчириб чиқишган. Кейин ўзлари пул сарфлаб сотиб олган асбобларда кўпайтиришган. Дискнинг устига рангли безак ва ёзувларни чоп қилишган. Унга ғилоф қилишган ва бошқа яна бир қанча ишларни амалга оширишган. Жумладан, дискларни қонун бўйича очиқ жойда сотиш мумкин эмаслиги учун усти ёпиқ савдо жойи қурушган. Буни қуриш учун бир қанча жойлардан рухсат олишган, пул, меҳнат, вақт, ақл – заковат сарфлашган. Савдо қилиш учун рухсатнома олишган. Яна бошқа бир қанча ишлар ва сарф харажатларни қилишган.-\tЭнди эса, сиздек бир ҳаромхўр уларнинг маҳсулотини қиммат деб, ўзининг ўғрилигини арзон деб турибди. Агар ҳисоб китобини қиладиган бўлсак, қимматфурушликда айбланаётган ҳалол меҳнат қилганлар топган даромад сиздек арзонфурушликни даъво қилаётган ўғри-муттаҳам ва ҳаромхўр топаётган даромдаддан бир неча марта оз бўлади.-\tҲар бир дискнинг орқа тарафига Қуръони Каримнинг «Нисо» сурасидаги бир оятдан қуйидаги иқтибос ёзиб қўйилган:«Эй иймон келтирганлар! Бир-бирларингизнинг молларингизни ботил йўл билан еманг». Агар ўша иқтибос олинган оятни ва ундан кейинги маънони тўлиқ ўрганадиган бўлсак, қуйидагилар аён бўлади:«Эй иймон келтирганлар! Бир-бирларингизнинг молларингизни ботил йўл билан еманг. Магар ўзаро розилик ила тижорат бўлса, майли. Ўзингизни ўзингиз ўлдирманг. Албатта, Аллоҳ сизларга раҳмлидир.Бировнинг молини ботил йўл билан ейишга рибо, қимор, порахўрлик, алдамчилик, нархни сунъий равишда кўтариш, ўғрилик, қиморбозлик, товламачилик, бировнинг асарини, бизнинг вазиятда чиқарган дискини кўпайтириб сотиш ва бошқалар киради.«Эй иймон келтирганлар! Бир-бирларингизнинг молларингизни ботил йўл билан еманг».Ояти каримада ботил йўл билан бировнинг молини ейишдан,«Магар ўзаро розилик ила бўлган тижорат бўлса, майли», деб истисно қилинмоқда. Албатта, ҳалол ризқ топишнинг йўли фақат тижорат эмас. Аммо бу мақомда тижоратнинг зикр қилинишига сабаб–ботил йўл билан мол ейишнинг баъзи турларида тижоратга ўхшашлик бор. Мисол учун, Арабистон ярим оролида рибохўрлик авж олган эди. Аллоҳ таоло бу ишни ҳаром қилганида, мушриклар, рибо ҳам тижоратга ўхшаш, деган даъвони илгари сурдилар. Шунга ўхшаш тушунмовчиликлар ёки ноўрин даъволарнинг бўлмаслиги учун ўзаро розилик билан бўлган тижорат истисно қилинмоқда. Чунки тижорат ҳалол меҳнат. Тожир меҳнат қилиб, молу пулини ишга солиб, ишлаб чиқарувчи ва харидор орасида восита бўлади. Бу вазифани бажариш учун орада анчагина хизматларни адо этади. Унинг келажакда фойда кўриш-кўрмаслиги, фойданинг оз ёки кўп бўлиши гумон бўлади. У касод бўлиш, синиб, молсиз-пулсиз қолиш эҳтимолларини ҳтам бўйнига олиб бу ишга қўл уради. Энг муҳим омиллардан бири–тижорат икки тарафнинг розилиги билан бўлади. Харидор рози бўлмаса, олиш-олмасликда ҳур, бошқа томонга кетаверади.Оятнинг давомида Аллоҳ таоло мўмин бандаларига хитоб қилиб:«Ўзингизни ўзингиз ўлдирманг!» демоқда.Сиртдан қараган одам, бир-бирининг молини ботил йўл билан ейиш ва ўзини ўзи ўлдириш орасида нима алоқа бор, дейиши мумкин. Лекин чуқурроқ ўйлаб кўрилса, ҳаётий тажрибага назар солинса, ҳақиқатда бу икки нарса ўртасида бевосита алоқа борлиги кўрилади. Бир-бирининг молини ботил йўл билан ейиш одати бор жамиятлар ўзини-ўзи ҳалокатга олиб боражагини ва бораётганини кўрамиз. Умуман, Аллоҳнинг айтганидан чиқиш, унга маъсият қилиш ҳалокатга элтиши аниқ эканлигида шубҳа йўқ. Жумладан, мазкур ботил йўл билан мол емоқ ҳам катта маъсият сифатида ҳалокатга сабаб бўлади. Бу ишни қилганлар ўзини-ўзи ўлдирган бўлади.«Албатта, Аллоҳ сизларга раҳмлидир».У сиз мўмин-мусулмонларга раҳм қилгани учун ҳам ҳалокатга олиб борувчи ишлардан, жумладан, бир-бирингизнинг молингизни ботил йўл билан ейишдан қайтармоқда. Сизни нажотга сабаб бўлувчи ишларга буюрмоқда. Бу ҳол Аллоҳнинг раҳматидир. Агар у раҳм қилиб, тўғри йўлни кўрсатиб бермаганида, нотўғрисидан қайтармаганида, катта машаққатда қолган бўлар эдингиз.«Ким ўшани тажовузкорлик ва зулм ила қилса, албатта, уни дўзахга киритурмиз. Бу эса, Аллоҳга осондир».Оятдаги «ўшани» бир-бирининг молини ботил йўл ила еб, ўзини-ўзи ҳалокатга дучор қилишга ишорадир. Демак, ким мазкур ишни тажовузкорлик (яъни, ҳаромлигини билиб туриб) ва зулм ила (яъни, қилишдан тап тортмай) қилса, охиратда дўзахга киритилади. Одатда ботил йўл билан мол ейдиганлар бу дунёдаги ҳукуматлар тайин қилган жазолардан қутулиб кетишади. Шунинг учун ҳам уларнинг зеҳнида, иложини топса, ҳамма нарсадан қутулса бўлади, деган фикр ўрнашиб қолган бўлади. Ўша фикрни кўтариш учун охирида «Бу эса Аллоҳга осондир», дейилмоқда. Яъни, ботил йўл билан мол еганларни дўзахга киритиш Аллоҳ учун осондир. Ҳеч ким қочиб, ҳийла қилиб қутула олмайди.Ушбу ҳақиқатни биз сўз юритаётган савол эгасига ўхшаш ҳаромхўрлар яхши англаб етишлари керак. Ҳозирда бировлар ҳалол йўл билан чиқарган китоб ва дискларни ҳаром йўл билан кўпайтириб сотиб ҳаром билан пул топаётганлар бор.Мўмин – мусулмонларни улардан бирор нарсани сотиб олишдан огоҳлантирамиз. Уларни қўлидан туртиш, жавобгарликка тортишда ёрдам беришларини сўраймиз. Аллоҳ таоло барчамизни ҳалол ризққа насиб этсин!


ҒӘЛЛЕ — 2018\nЕркин Қарақалпақстан Вести Каракалпакстана 04:26:18, 23.02.2019\nОРЫМ-ЖЫЙЫН ДАЎАМ ЕТПЕКТЕ\nДәрьямызда суўдың өткен жылға салыстырғанда аз болыўы республикамыз аўыл хожалығы тараўы хызметкерлерин әдеўир ойландырып таслады.\nӘсиресе, өткен гүзде 925 гектар майданға бийдай туқымын сепкен Шымбай районы, «Майжап» елатының фермерлери буннан жәбир көрди. Лекин, бундай тәбият қыйыншылықларын талай бастан өткерген олар бир тегис шыққан ғәлле майданларына агротехникалық қәделерге сай тәрбия жүргизиўи нәтийжесинде атызларда мол өним топлаўға еристи.\nҲәзирги күнлери аймақта жетистирилген зүрәәттиң бир де мысқалын сепситпей орып-жыйнап алыў ислерин қызғын алып барып, бир қатар фермерлер мәмлекетлик шәртнама режесин ақ жүзли абырай менен орынлап шығыўға миясар болмақта. Солардың ишинде Бердақ Жуманазаров басқарған хожалық ағзалары 23 гектар жерден ел қырманына 60 тонна ғәлле тапсырып, орташа өнимдарлықты 30-35 центнерге жеткериў ушын мийнет етпекте.\nҲәзирги күнлери республикамыз дийқанлары мыңда бир машақат пенен жетистирилген гүзлик бийдайды сепситпестен орып жыйнап алыў ислерин қызғын алып бармақта.\nЕлимиздиң арқа-шығыс аймағында жәўлан урып мийнет етип атырған Тахтакөпир районының фермерлери де мәмлекетимиздиң ғәлле қырманын еле де бәлентлетиўде өзлериниң жигерли жумыслары менен көзге түспекте. Әсиресе, бул жумыслар Дәўқара елатындағы жас фермер Исламбек Қабылбеков басқарған «Толыбай-Тахта» фермер хожалығында жақсы жолға қойылған.\nСҮЎРЕТТЕ: (солдан оңға қарай) жыйын ақсақалы Қазыбек Ибадуллаев комбайншы Жийенбай Бодықов ҳәм фермер Исламбек Қабылбеков.\nӨткен жылы Тақыятас районындағы «Найман», «Кенегес» ҳәм «Сарайкөл» аўыллық пуқаралар жыйынларындағы 32 фермер хожалығы ағзалары 501 гектар жерге гүзлик бийдай туқымын сеўип, егилген майданлардан бир тегис нәл алыўға еристи. Бийдайға агротехникалық қағыйдаларға муўапық тәрбия жумыслары алып барылды.\n2018-жылдың зүрәәти ушын райондағы 32 фермер хожалығында 1066 тонна бийдай өнимин жеткерип бериў бойынша контрактация шәртнамалары дүзилип, әдиллик министрлигинен дизимнен өткерилди. Район ҳәкимлиги ҳәм тийисли жуўапкер кәрханалардың басшылары менен қәнигелери өз ўақтында тийисли жәрдем көрсетип, олардың мәсләҳәтлери менен гүзлик бийдай егилген майданлардан жоқары өним алыўға ерисилди.\nБийдай орым-жыйынында райондағы 3 отрядқа бириктирилген «Файзулла ата» фермер хожалығының Нью-Холланд, «Бага Назар Хожели» фермер хожалығының Доминатор-130, «Агроинтехника МТП» ЖШЖниң Сампо-SR-30-35 маркалы еки комбайны өнимли жумыс ислеп атыр.\nБүгинги күнге шекем «Найман» хожалығы 69 гектар майданнан режени артығы менен орынлады. Ал, «Кенегес» хожалығы 227 гектар майданнан 485 тонна бийдай тапсырыўы керек болса, ҳәзир ўақытқа соның 363,5 тоннасын, «Сарайкөл» фермер хожалығы ағзалары 205 гектарға туқым сеўип, соннан реже бойынша 437 тоннаның 393 тоннасын мәмлекетке тапсырыўға еристи. Тақыятас районында бийдай орым-жыйын жумыслары даўам етпекте.\nСәне: 04.07.2018 10:22:03


Apple iOS’га фойдаланувчиларнинг тезроқ уйқуга кетишига ёрдам берадиган тунги режимни қўшади - - - www.Voydoda.com - Развлекательный портал -\nApple iOS’га фойдаланувчиларнинг тезроқ уйқуга кетишига ёрдам берадиган тунги режимни қўшади\n13 Янв 2016(01:30)\nApple компанияси ишлаб чиқувчилар учун янги iOS 9.3 операцион тизимининг бета-версиясини чиқарди, унга қатор янги функциялар, жумладан, смартфон ёки планшетни каравотда ётиб ишлатиш натижасида уйқу бузилиши олдини олувчи тунги режим киритилди. Бу ҳақда TJournal хабар бермоқда.\nНоябрь ўрталарида таниқли британиялик олим Пол Гринграс смартфон ишлаб чиқарувчиларини махсус тунги режимни яратишга чақирди, у кечки вақт ва тунда дисплейдан тараладиган ранглар спектридан кўк ва яшил рангни чиқариб ташлайди. Улар туфайли iPhone 6’дан каравотда фойдаланиш ухлаб қолиш жараёнини бир соатга кечиктириши мумкин.\nИкки ойдан сўнг Apple iOS 9’да ишлайдиган барча қурилмаларга ушбу функцияни киритганини эълон қилди. iOS 9.3 чиқарилгач, уларда «Night shift» («Тунги смена») деб номланган, ўчириш мумкин бўлган функция пайдо бўлади.\nШунингдек, iOS 9.3’га қайдларга парол қўйиш функцияси, «Саломатлик» дастурида қўшимча категориялар киритилади.\nТеги: Apple iOS’га фойдаланувчиларнинг те\nСегодня у нас были: Admin, Nodirbek, Ies_92uz, andaniyazowbahtiyar, ZORRO


Нафақахўрни зўрлаш ва ўлдиришдан сўнг, Москва вилоятининг аҳолиси йиғилишга келишди\n14 Sentabr 14:50 / Published in Жамият\nМосква вилояти аҳолиси уларни муҳожирлардан ҳимоя қилишни талаб қилмоқда\nМосква вилояти аҳолиси йиғилишга меҳнат муҳожирлари яшайдиган корхоналардан бирининг ётоқхонасини жойлаштиришни талаб қилиб келишди. Улар нафақахўрнинг зўрланиши ва ўлдирилишидан кейин шундай қадам ташладилар.\nҚайд этилишича, Москва вилоятининг Сергиев Посад тумани маъмурияти 67-ёшли аёл кишининг ўлдирилиши ҳақидаги хабарлар туфайли тунда маҳаллий аҳолининг оммавий йиғилиши бўлиб ўтган Бужаниново қишлоғидаги муҳожирлар учун ётоқхонани ёпилишини талаб қилади.\n««Экоокна» корхонаси ётоқхонаси ёнида ўз-ўзидан йиғилиш бўлиб, қўшни давлатларнинг фуқароларини у ердан олиб чиқишни талаб қилди. Ҳуқуқ-тартибот идоралари ходимлари билан учрашув, ҳукумат вакиллари билан мулоқот можаронинг олдини олишга ёрдам берди. (…) Биз Бужанинов аҳолисининг талабларини эшитдик: 14 сентябрда биз ётоқхона эгаси билан учрашув ўтказамиз, унинг ёпилишини талаб қиламиз”, — деди Токарев.\nУнинг аниклик хужжати, нафақахррининг влдирилиши фактига кура, ётоккҳонада эмас, балки Приозерний богида хусусий уй куришда (СНТ) ва ишлаган Тожикистоннинг икки фукароси ҳибсга олинган.\nМосква вилояти Тергов қўмитаси бош бошқармаси сайтида хабар қилинганидек, тергов маълумотларига кўра, 13 сентябр арафасида, «Магистрал 2» СНТдан 160 метр нарида, пенсионернинг жасади ўрмон камарида. зўравонлик билан ўлим белгилари билан топилган.\nУнинг аниқлик киритишича таъкидлашича, Россия Ички ишлар вазирлигининг Сергиев-Посад туманидаги ходимлари жиноят содир этганликда гумон қилинаётган шахсларни аниқлашга ва ушлашга муваффақ бўлишган.\n«Улар 1988 ва 1984 йилларда туғилган қўшни давлатлардан бирининг икки фуқароси бўлиб чиқди. Ҳозирда гумондорлар билан терговчи ишламоқда. Мажбурий равишда, тергов Россия Федерацияси ҳудудида гумон қилинувчиларнинг қонунийлигини текширади, шунингдек чет эл фуқароларининг чет элда бўлиш тартибини назорат қилувчи мансабдор шахсларнинг ҳаракатлари ёки ҳаракатсизлигига ҳуқуқий баҳо беради. Россия Федерацияси ҳудудида», — дея қўшимча қилди вазирлик.\nҚўлга олинган муҳожирларга Маъмурий кодекснинг 1-қисми билан айблов қўйилган. Жиноят кодексининг 105-моддаси (бир кишини ўлдириш) ва 131-моддаси 2-қисмининг «а» банди (бир гуруҳ шахслар томонидан олдиндан тил бириктириб зўрлаш).\nTagged under: АҲОЛИ, ЙИҒИЛИШ, МЕҲНАТ МУҲОЖИРЛАРИ, Москва вилояти, пенсионер, ҚОТИЛЛИК\nҚозоғистонда полиция ходимлари Ўзбекистон фуқаросини қўлга олишди\nЎзбекистон Республикаси Президенти оммавий ахборот воситаларини сайлов кампаниясини холис ёритишга чақирди


Қизларнинг олий маълумотли бўлиши муҳимми? Одамлар нима дейди? | Qalampir.uz\nҚизларнинг олий маълумотли бўлиши муҳимми? Одамлар нима дейди?\nЖамият\t05 Июнь 19:40 4098\nЎзбекчиликда шундай бир тушунча борки, айрим оилаларда “Қиз боланинг олий маълумотли бўлиши шарт эмас. Турмушга чиқиб, қайнона ва қайнотасини, турмуш ўртоғонининг хизматини қилса бўлди”, дейишади. Ваҳоланки, бугун қатор ривожланган давлатларда аёллар нафақат жамиятда, балки сиёсат ва давлат ишларида ҳам ўз ўрнига эга.\nКатта сиёсатда ҳам ўзининг мустаҳкам ўрнини топган аёллар қаторида Германия канцлери Ангела Меркель, Эстония Бош вазири Кажа Каллас, Молдова Президенти Майя Санду, Финляндия Бош вазири Санна Марин ва Дания Бош вазири Метте Фредериксенни келтириш мумкин. Охиригача санайдиган бўлсак, бу рўйхат ҳали анча давом этади. Ўзбекистонда турли соҳаларда катта ютуқларга эришаётган, раҳбарлик лавозимларини эгаллаётган хотин-қизлар сони йилдан йилга ортиб бормоқда. Аммо бу ҳали етарли даражада эмас. Балки бу етишмовчиликнинг асоси ўзбекларнинг “қизлар ўқимаса ҳам бўлади” деган “ақида”сида ётгандир.\nБугунги кун қизлар ҳам йигитлар каби ўқиши ва ўз карьерасини қуришини талаб қилмоқда. Ўзбекистон Президенти Шавкат Мирзиёев Сурхондарё вилоятига ташрифи давомида қизларнинг ўқиши кераклиги ҳақида гапириб, шундай деганди:\n“Қизларимиз билмайди, тушунмайди ўқимайди, деймиз. Чунки уларни ўзимиз ўқитмаймиз-да. Менга соҳани ривожлантиришни илмий асослаб тушунтириб, шундай батафсил маълумот беришдики, уларнинг интилишига ҳавасим келди, меҳрим ошди. Aёлларимизнинг билими, малакаси кучли. Юзага чиқариш керак. Бундай олима аёлларимиз, қизларимиз оиласига ҳам, атрофдагиларга ҳам фойда келтиради, ўзидан илм нурини сочади”.\nQALAMPIR.UZ аҳоли ўртасида ижтимоий сўровнома ўтказди. Респондентларга эса қуйидагича савол берилди: қизларнинг олий маълумотли бўлиши муҳимми? Фуқароларга ушбу савол билан юзланганимизда айримлар “Ҳа, қизларнинг ўқиши, албатта, муҳим”, деган бўлса, бошқалар “Қиз боланинг олий маълумотли бўлиши унчалик ҳам шарт эмас”, дея жавоб қайтарди. Хўш бу борада сизнинг фикрингиз қандай?\n06 Декабрь 13:01 75934\n06 Декабрь 19:56 51147\n05 Декабрь 18:58 32985\n04 Декабрь 11:13 32423\n04 Декабрь 11:38 31896


“Таржима қилиниб чоп этилаётган китоблар маънавиятимизни бузяпти”...(ми?)\n22 Янв 2019 4390\nСўнгги кунларда ижтимоий тармоқларда таржима қилиниб, чоп этилган Ден Брауннинг “Рақамли қалъа” романи баҳс-мунозараларга сабаб бўлмоқда.\nМазкур китоб Asaxiy.uz интернет дўконининг “Asaxiy books” лойиҳаси доирасида китобхонларга тақдим этилган эди. 2013 йилдан буён интернетда электрон техника ва маиший жиҳозлар сотиш билан шуғулланадиган мазкур дўкон бу лойиҳани ўзбек китобхонларига жаҳон адабиёти дурдоналари ҳисобланган асарларни ўзбек тилида тақдим қилиш мақсадида бошлаган.\nҲозирги кунда ёшлар интернетдан кўп ва тез-тез фойдаланади. Мазкур интернет дўкон юритувчилари ҳам маиший техникалардан ташқари нашриётлар билан келишган ҳолда китоб савдосини ҳам ташкил этишни режалаштирди. Улар Карим Баҳриев таржимаси билан Жорж Оруэллнинг “1984” асарини тақдим этганда китобхонлар томонидан яхши кутиб олинган эди. Аммо 2019 йилнинг 10 январь куни сотувга чиқарилган Ден Брауннинг “Рақамли қалъа” романи кўплаб эътирозларга сабаб бўлди.\nУшбу китобни олган китобхонларнинг бир қисми ижтимоий тармоқларда Болаларни уларнинг соғлиғига зарар етказувчи ахборотдан ҳимоя қилишга оид Ўзбекистон Республикасининг қонунига мувофиқ китобни ўқийдиган китобхоннинг ёши кўрсатилмаганини танқид қилган.\nЯқин-яқингача мазкур қонун мамлакатимизда йўқ эди. Шу боис китобларда ҳам ёш кўрсатилмас эди. Аммо халқимизнинг маънавияти бузилиб кетдими, ёки умуман китоб ўқимайдиган авлоднинг маънавияти юксалиб қолдими?\nБаҳс-мунозараларга чорловчи саволлар кўп. Аммо ҳар ким ўз қаричи билан ўлчайди.\nИжтимоий тармоқ фойдаланувчиларидан бири шундай фикр қолдирган:\n– Энди ҳар кимни ҳам ўз фикри бор, албатта. Мана масалан мен 11-синфни тугатгунимча 200дан ортиқ бадиий китоблар ўқигандим. У китобларда ёзилган воқеаларни олдида бу ҳолва. Худога шукр шу пайтгача тарбия бузилмади. Икки оғиз гап билан одам бузилиб қолганда бу дунёда тузук одам қолмасди. Бузиладиган бола ҳеч қачон китоб ўқиб туриб бузилмайди.\nКитоб ўқийдиган боланинг миясини осонгина бузиш қийин бўлади.\nУлардан яна бири яна шундай дейди:\n– Иккиюзламачиликни бас қилайлик. Ундан кўра фарзандларимизга ҳалол бўлишни, қонун-қоидага риоя қилишни, бировлар ҳақига хиёнат қилмасликни, катталарга ҳурматда, кичикларга иззатда бўлишни ўргатайлик. Сафсата тўқимасдан, ўз қилмиш ва хатти-ҳаракатларимиз билан намуна бўлайлик. Пора бермайлик, ишимизни сидқидилдан бажарайлик, тарозидан урмайлик, бировнинг пулига кўз олайтирмайлик, ғийбатга берилмайлик.\nБитта китобдаги икки қатор гапни ўқиб, болаларимиз бузилиб кетади деб ўйлайдиганлар – агар фарзандларимиз иккита гапдан «бузилиб» кетадиган бўлса, биз тарбияни яхши бермабмиз. Бу фақат ва фақат бизнинг айб, китобларнинг эмас.\nҲозирги рақамли замонда порнони топиш учун бир дақиқадан кам вақт кетади. Керак маълумотни дўстлари, синфдошларидан билиб олади. Биз беркитсак, кўча-кўйдан барибир билиб олади.\nИккиюзламачиликни йиғиштирайлик. Ўзимиз қизил чироққа тупуриб, ўтиб кетамиз. Кейин ГАИ билан «келишамиз». Бозорда тарозидан урамиз, устига чиройлисини тахлаб, харидорга эзилганини солиб берамиз. Чойхонада «қотар» қиламиз. Йўқ, булар фарзандларимизни бузмайди, албатта. Катталар учун мўлжалланган китобдаги икки қатор гап бузади.\nАслида таъқиқ билан нимагадир эришиб бўлармикин?\nПсихолог Зебинисо Аҳмедованинг фикрича, мазкур китобда ёшнинг кўрсатилмагани хато, албатта. Аммо таржимада ана шундай саҳналарни моҳирона таржима қилиш муҳим. Ушбу китобда болалар учун хавфли бўлган ҳеч қандай битик йўқ.\nШу боис “тирноқ орасидан кир қидириш” бизга ярашмайди.


Алмати вилоятида таълим соҳасига компьютер сотиб олиш учун 12,3 млрд тенге ажратилди\n15 Февраль 18:38\nTALDYQORǴAN. Kazinform – Алмати вилоятида таълим соҳасига 80 минг дона компьютер сотиб олиш учун 12 миллиард 300 миллион тенге ажратилди. Шундан 8,3 миллиард тенге республика бюджетидан ва 4 миллиард тенге маҳаллий бюджетдан. Бу ҳақда Алмати вилояти ҳокими Амандик Баталов Жамоатчилик кенгашидаги ҳисоботида маълум қилди, деб хабар беради Kazinform мухбири.\n2020 йилда ижтимоий-иқтисодий ривожланиш якунларига бағишланган йиғилиш онлайн форматда бўлиб ўтди. Тадбирда 100 дан ортиқ одамлар, шу жумладан Кенгаш аъзолари ва депутатлар, туман ҳокимлари иштирок этишди.\n«Мактаб ўқувчилари ва коллеж ўқувчиларини масофадан ўқитиш учун барча шароитлар яратилган. 80 минг дона компьютер сотиб олиш учун 12,3 млрд тенге ажратилган. 23 700 ўқувчига вақтинча фойдаланиш учун компьютерлар тарқатилди. Ҳомийлар ёрдамида 2110 та техника берилди», - деди Амандиқ Баталов.\nВилоят раҳбари, шунингдек, ўқувчиларни олис туманлардан мактабга олиб бориш учун қиймати 1 миллиард тенге миқдорида 70 та янги автобус сотиб олинганлигини айтди.


Фотожамланма: Истанбулда гумбурлаган яна бир овоз\n15:45 / 11.12.2016\nИстанбулда Тошкент вақти билан 00.30да Мачка парки ва “Водафон Арена” стадиони олдида теракт юз берди. Маълумотларга кўра, у худкуш ва миналаштирилган машина ёрдамида амалга оширилган.\nТуркия президенти Ражаб Тойииб Эрдўғаннинг маълум қилишича, Истанбулдаги терактлардан мақсад янада кўпроқ кишиларни ўлдириш бўлган. У терактлар сабаб Қозоғистонга расмий ташрифини бекор қилган. Мамлакатда мотам эълон қилинган.\nСуратлар манбаси: Reuters, AP\nИстанбул Теракт Водафон Арена\nТуркияда илк ҳайдовчисиз метро линияси ишга тушди\nХўжанд аэропортида йўловчиларнинг юкини ташлаб келган самолёт ҳолатга изоҳ берди


Биласиз, 23-24 апрель кунлари Про-лига жамоалари навбатдаги тур учрашувларини ўтказишади.\nЖумладан, 24 апрель, чоршанба куни А Про-лига 4-тури доирасида “Ифтихор” жамоаси “Нефтчи”га қарши баҳс олиб боради. “Ифтихор” клуби ўз уй учрашувларини ўтказадиган Олтиариқдаги стадионда ҳамон қурилиш ишлари якунланиб улгурмагани боис мазкур учрашувда “Нефтчи” жамоаси мезбон мақомида ўйнайди ва учрашув “Нефтчи” майдонида бўлиб ўтади.\nҚайд этиш жоиз, “Ифтихор” жамоасига жорий мавсум ҳисобидан охирги марта бундай имконият шартли равишда тақдим этилмоқда. Кейинги уй учрашувига қадар мазкур клуб ўз стадионини тўла таъмирдан чиқариб улгуриши шарт.\nШунингдек, 23 апрель, сешанба куни B Про-лигада ҳам 3-тур учрашувлари ўтказилади. Мазкур тур доирасида “Рубин” жамоаси “Андижон-2”ни қабул қилади. Ушбу клуб ўз уй ўйинларини ўтказадиган Оҳангарондаги стадион майдони ҳолатига 3 кун ёғган ёмғир ўз таъсирини кўрсатди. Шу сабабдан оҳангаронликлар мазкур ўйинни Қибрайда ўтказиш сўрови билан чиқишди ва ПФЛ вазиятни инобатга олган ҳолда “Рубин” клубига бу галги баҳсни Қибрайда ўтказишга рухсат берди.\nЎзбекистон. Про Лига А Ўзбекистон. Про Лига В\nПро лига. “Динамо” ўз майдонида “Оқтепа”дан устун келди


Обид Асомов ўғли ноҳақ ўқишдан ҳайдалганидан...\n08.06.2018 15:55 0 5280\n«UzNews.uz» нашри орқали «Губкин» филиалидан 23 нафар талабанинг ўқишдан ҳайдалиши ҳақида мақола чоп этилганидан сўнг, нашрга Обид Асомов қўнғироқ қилиб, шикояти борлигини билдирган.\nТаниқли қизиқчининг маълум қилишича, ўтган ўқув йилида санъаткорнинг ўғлини «алдаб» ўқишдан ҳайдаб юборишган ва Обид Асомовнинг ўзини ҳам ушбу ўқув маскани ректори бир неча бора алдаган. У фарзандини «тушуниб бўлмас баҳона» сабаб ўқитувчи математика имтиҳонларидан ўтказмаган. Талабани университетда қолдиришнинг бир йўли эса уни академик таътил олиши ректор томонидан маслаҳат берилган ҳамда таътилга ёзилиши керак бўлган ариза ўрнига, талабадан ўз хоҳишига кўра ўқишдан кетиши борасидаги ариза ёздириб олинган. Обид Асомовнинг ўғлига нега бу шаклда ариза ёздинг деган саволига ўғил ҳам «бўлди ҳаммаси яхши бўлади бориб, уларнинг айтганини қил дегансизку», деб жавоб берган. Талабанинг ҳаётий тажрибаси йўқлиги, ёшлигидан фойдаланган университет томони уни ўқишдан ҳайдаган.\n«Губкин» филиалидан талабаларнинг ҳайдалиши ва норозилик ҳолатларининг кўплиги туфайли нашр журналистик суриштирувни давом эттиришини билдирган.\nталаба Обид Асомов Губкин


Козогистон Киргизистондан олиб кириши такикланган махсулотлар руйхатини кенгайтирди – КУН УЗ\nГлавная / Сиёсат / Козогистон Киргизистондан олиб кириши такикланган махсулотлар руйхатини кенгайтирди\n02.11.2017\tСиёсат Comments Off on Козогистон Киргизистондан олиб кириши такикланган махсулотлар руйхатини кенгайтирди 225 Показы\nКозогистон махсулотлари олиб кирилиши такикланган Киргизистон корхоналари реестрини кенгайтирган. Бу хакда «Тренд» гаентлигига асосланиб, Kabar.kg хабарбермокда.\nКозогистон кишлок хужалиги вазирлигининг хабар беришича, янгиланган руйхатга Киргизистоннинг «Шин-Лайн» МЧЖ, «Талас-Сут» ЁАЖ, «Елимай» МЧЖ, «Ак-Сут» ОАЖ ва «Тууганбаев» ХК каби компаниялари киритилган.\n24 октябрь куни Козогистон Киргизистондан олиб кирилаётган 400 тоннадан ортик меваларни кайтариб юборган. Карантин остидаги махсулотларни олиб кириш билан боглик 59та холатдан 41таси Киргизистон махсулотлари билан боглик булган. Уларнинг 11тасида махсулотлар мажбурий фитосанитария сартификатисиз (олма ва ноклар — 93,3 тонна, узум — 21 тонна, лавлаги — 4 тонна) олиб кирилган. Яна бир неча кун утиб Алматида Киргизистондан келтирилган сут махсулотлари йук килинган.\nДушанба куни пайдо булган маълумотга кура, Козогистон Киргизистонда етиштирилган 3,5 тонна форель балиги ва 15 килограмм форель увилдиригини олиб куйган ва йук килишга чогланмокда.\nИлгари, октябрь ойида Киргизистон президети Алмазбек Атамбоев бир неча бор Козогистон рахбарияти номига кескин айбловлар билан чикиш килган эди. Атамбоев хусусан, Козогистон рахбарияти узига кулай президентни Киргизистонга тикиштираётгани, Бакиевларни севиши ва уз мамлакатини талон-тарож килишаётганини айтиб утган эди. Бу вокеалардан куп утмай икки мамлакат фукаролари ва хорижий сайёхлар козок-киргиз чегарасини кесиб утишда муаммоларга дуч кела бошлашган.\nПред. Урганч ва Хива оралигида янги темир йул линияси курилмокда\nСледующая Метронинг барча станцияларида автоматлаштирилган тулов тизими жорий этилади\nРеспублика махсус комиссиясининг навбатдаги ахбороти эълон килинди. Унга кура, Узбекистон 15 июндан халкаро авиакатновларни кисман …\nЧемпион хикоялари: Марсело\n3 опа-сингил улими буйича кайси моддага асосан жиноят иши кузгатилди?


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Рихси Иброҳимованинг умр бекатлари\t14:20, 26 январь 2016\tСанъатга бўлган илк ҳавас...\n— Болалигимни мароқ билан эслайман. Маҳалламиздаги катта ариқда чўмилардик. Сувнинг остида ётган ҳар хил рангли кичкина тош ва шишаларни териб, қиррали жойини тошга ишқалаб, унга шакл берардик. Чиройли шакл чиқса, ингичка сим ўтказиб, зирак ясар, “Катта бўлганимда санъаткор бўлсак, шу зиракларни тақамиз”, деб орзу қилардик. Ёғоч қошиқларга пахта солиб, устига оқ мато ўраб, юзига қора куя билан қош кўз чизиб, қўғирчоқ ясар, маҳалламиздаги болалар билан “хола-хола”, “меҳмон-меҳмон” ўйнардик. Айниқса, парда тутиб, унинг орқасидан ясаган қўғирчоқларимиз билан ўзимизча томоша қўярдик. Ўша жойни театр ҳисоблардик. Қоғоздан пуллар ясаб, шу билан театрга киритардик (кулади). Маҳалладаги айрим уришқоқ болаларга киргани рухсат бермасдик.\nБир куни дадаси армияга кетиб қайтиб келмаган бир қизни театрга киритмадик. “Сизлар мен етимни хафа қилдиларинг”, — деб роса ўксиниб йиғлаган. Шунда уни овутиб, театримизга олиб кириб кўнглини кўтарганимиз ҳеч эсимдан чиқмайди. Болалигимдаги ана шу қўғирчоқлар билан қўйилган театрлар менда санъатга бўлган қизиқишни уйғотган бўлса керак... Кино деб медалдан маҳрум бўлганман...\n— 1955 йилда илк ижодий фаолиятимни бошлаган бўлсам, деярли олтмиш йил умрим саҳнада ўтди. Аввалига, “Холисхон”да Маҳмуда, кейинчалик, “Навоий”да Гули, “Бой ила хизматчи”да Жамила, “Гамлет”да Офелия, Эмилия, “Йўлчи юлдуз”да Гуласал каби бирин-кетин бош қаҳрамонларни ижро эта бошладим. Бугунгача мен ўйнамаган, армон бўлиб қолган рол қолмади ҳисоб. Ижодимнинг асосий қисми радио ва телевидение билан боғлиқ. 1957 йилда телевидение илк маротаба “Ваня тоға” номли диплом спектаклимиз билан очилган эди. Биз спектаклда жонли ижро этардик. Биринчи курсда ўқиётган бўлсам-да, “Ваня тоға” спектаклида битирувчи талабалар билан бирга иштирок этиб, буви ролини ижро этганман. Шундай қилиб, телевидение, радио, дубляж ва театр билан ҳаётим бирваракайига узвий боғланди. Радиода “Дугоналар радиожурнали”, “Табассум”, “Ғазал кечаси” каби катта туркум эшиттиришларни олиб борардим. Барча эшиттиришларимиз олтин фондда сақланмоқда. Телевидение студиясига эрталаб соат саккизда кириб, кечаси ўн иккигача қолиб кетар, қаттиқ чарчаганимиздан баъзиларнинг ҳушидан кетиб қолган пайтлари ҳам бўлган. 90 ёшли отахоннинг эътирози\nБугун театрнинг тақдири драматургияга боғлиқ бўлиб қолди. Биринчи галда театрда яхши ёзилган саҳна асари, кейин тажрибали режиссёр ва маҳоратли актёр бўлиши керак. Театримизга драматургларнинг ёзган асарларини олиб келишади. Асар муҳокамага қўйилганда гапираман десанг гап топилмайди. Танқид қилсанг — муаллиф хафа... Ижобий гап, фикр айтишга эса қийналади киши. Охирги ёзилаётган асарлар бир хил, маиший мавзуларда бўлиб қолди. Абдулла Қаҳҳор, Уйғун, Иззат Султон, Комил Яшин, Ўлмас Умарбеков сингари драматургларимиз ажойиб асарларни ёзиб қолдиришди.\nТеатримизнинг илк атак-чечак қилган пайтлари, игна билан қудуқ қазгандек қилган ижодий меҳнатларидан нафақат ўрнак оламиз, балки ёшларга ҳам ибрат тарзида айтиб берамиз. Мустақиллик йилларида бошқа соҳалардаги каби, санъат, актёрлар фаолиятига ҳам катта эътибор берила бошланди. Ўзбекистонда хизмат кўрсатган артист, Ўзбекистон халқ артисти, “Эл-юрт ҳурмати” ордени, “Меҳнат шуҳрати” ордени каби мукофотлари билан камтарона ижодий фаолиятим рағбатлантирилди. Мукофот ҳам, рағбат ҳам ўз вақти-соати билан қилган меҳнатингизга қараб белгиланади. Бунинг учун ёшлар ўртамиёна актёр бўлиб қолмай, кўпроқ ўз устида ишлаши керак. Бу борада шогирдларимизга ўрнида танбеҳ бериб, ўз вақтида танқид қилиб турамиз. Устоз санъаткорлар даражасидаги актёр бўлиш учун саҳнада худди улар сингари юракни бериб, ёниб ишлаш керак. Ижодимнинг жадал ўсиши, равнақ топишида устозларимизнинг кўмаги катта бўлган. Бизнинг давримизда Наби Раҳимов, Олим Хўжаев, Шукур Бурҳонов, Наби Раҳимов, Замира опа, Зайнаб Садриева, Икрома Болтаева каби алоҳида дарғалар бўлса, улардан кейин Яйра Абдуллаева, Ирода Алиева, Света Норбоева, Тўти Юсупова, Ёқуб Аҳмедов сингари алоҳида дурдоналар қолди. Биздан кейин ҳам ҳеч бўлмаганда мана шундай қўл билан саноқли ҳақиқий фидокор актёрлар қолади, деб умид қиламан. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! Уэйн Руни “МЮ” тарихидаги энг яхши тўпурарга айланди\tШавкат Мирзиёев Теҳронда кўплаб инсонларнинг ҳалок бўлгани муносабати билан таъзия изҳор этди\t“Ўзбекистон темир йўллари” сув танқислиги мавжуд ҳудудларга ичимлик суви етказиб бериш учун махсус техника харид қилди\t2,2 мингдан зиёд фаолият кўрсатмаётган тадбиркорларнинг фаолияти тикланди\tЎзбекистон терма жамоаси Дубайга учиб келди\tИталиядаги мудҳиш ЙТҲ оқибатида 16 нафар бола ҳалок бўлди\tОтправить


TİKA Хоразм вилоятидаги соғлиқни сақлаш муассасаларига тиббий ускуналар тақдим этди | www.ziyouz.uz\nБош саҳифа ЯнгиликларTİKA Хоразм вилоятидаги соғлиқни сақлаш муассасаларига тиббий ускуналар тақдим этди\nTİKA Хоразм вилоятидаги соғлиқни сақлаш муассасаларига тиббий ускуналар тақдим этди\nЧоп этилган 04.01.2017 МуаллифС.Салим\nТуркия ҳамкорлик ва тараққиёт идораси (TİKA) Хоразм вилояти онкология диспансери ҳамда Республика ихтисослаштирилган урология маркази вилоят бўлимига тиббий ускуналар тақдим этди.\nTİKA хабарига кўра, ҳамкорлик дастури доирасида Ўзбекистонга келган Анқара урология клиникаси шифокори Йилмаз Аслан тақдим этилган ускуналарни синовдан ўтказиб, ўзбекистонлик ҳамкасбларига улардан фойдаланиш бўйича йўриқнома берган. Шунингдек, туркиялик шифокор ўзбекистонлик ҳамкасблари билан биргаликда икки беморни операция қилган.\nРеспублика ихтисослаштирилган урология маркази Хоразм вилояти бўлими вакили Алишер Бобоев TİKAга миннатдорлик билдириб, тақдим этилган тиббий ускуналар беморларни сифатли даволашда ёрдам беришини айтган.\nБу TİKA Ўзбекистонда тиббиёт йўналишида Туркия Соғлиқни сақлаш вазирлиги билан ҳамкорликда амалга ошираётган лойиҳанинг давомидир. 2016 йил ноябрда Туркиядан келган тиббиёт мутахассислари ўзбекистонлик шифокорлар учун она ва бола ўлимини олдини олишга қаратилган тренинг машғулотлари ўтказган эди.\nТуркия Республикаси Бош вазир девони ҳузуридаги Туркия ҳамкорлик ва тараққиёт идораси (TİKA) 1992 йилда ташкил топган. Ҳозирда ташкилотнинг Европа, Осиё ва Африка қитъаларининг 140га яқин мамлакатида 50дан ортиқ ваколатхонаси фаолият кўрсатмоқда.\nTİKAнинг Ўзбекистондаги ваколатхонаси 1994 йил 20 майда очилган. Ваколатхона юртимиздаги турли ташкилот ва идоралар билан иқтисодий, техникавий, ижтимоий ва маданий ҳамкорликни ривожлантиришга қаратилган лойиҳа ва дастурларни амалга ошириб келмоқда.\n← Аввалги Аввалги Адабий танқид: бугун ва эртага (давра суҳбати) (2015)\nКейинги → Кейинги: Кун ҳикмати 4: Мунаввар қори жаҳолат ҳақида


Мақсадим бошқа. Жорий йилнинг март ойлари бошларида Наманган шаҳрининг 1- микрорайони янги қурилган кўп қаватли бинолардаги фуқароларнинг асоссиз равишда электр токидан ўчирилиб қўйилаётгани хақида олдинги мақолаларимизда ёзган эдик. Аммо шу худудда яшаётган фуқаролардан ёзма равишда аризалар тўплаш мобайнида жуда кўп қийинчиликлар пайдо бўлди. Баъзи фуқаролар турли хил баҳоналар қилишди.\nКимдир – оч қорним тинч қулоғим, мени сиёсатга аралаштирманг! – деса, кимдир электр тармоқлари идорасидан қарзи борлигини баҳона қилиб ўзини олиб қочишди.\nБу Ўзбекистонда одамлар нақадар танқидий сиёсатдан қўрқишидан далолат деб ўйлайман. Келинг бу борадаги кўз қарашларимни Россиядаги ҳолат билан солиштириб тушинтириб беришга ҳаракат қилиб кўрай.\nЖорий йилнинг 16 март куни “Россия 24” канали орқали бир кўрсатув намойиш этилди. Унда Россиянинг Тюмен шаҳрида яшовчи 30 ёшли фуқаро Татьяна Мельникова шу худудга қарашли Электр тармоқлари идорасини судга беради ва судда олти ой курашиб ютиб чиқади.\nБизда эса бу борадаги тизим бошқача.Мисол учун одамлар электр чироғи ўчиб қолса , нима учун ўчиб қолганини, хатто қачон ёнишини ҳам суриштирмайдилар. Ўчса жимиб қоладилар, ёнса -Ура!- дейишдан ортиғига ярамайдиган бўлиб қолганлар. Хўп, улар ўз ҳуқуқларини билиб, масалан, электр тармоғи ташкилотини судга бердилар ҳам дейлик. Лекин, биринчидан бизда мустақил суднинг ўзи йўқ.\nИккинчидан электр тармоғи ташкилоти ҳам давлат ташкилоти бўлганлиги учун суд ўша томонида туриб иш кўради. Суд пайтида элекр тармоғини бошлиғи келиб “Ўша куни полон жойда авария бўлиб қолди.”- дейди. Чунки қонунларда бундай ҳолларда авария холатлари бўлган бўлса ўша ташкилот жазоланмаслиги ёзиб қўйилган. Суд шуни инобатга олади. Тамом, фуқарони қўлидан ҳеч нарса келмай ҳафсаласи пир бўлади.\nАндижон фожеаларидан олдин бизда ҳам сал бўлсада курашиб, нималаргадир эришса бўладиган тизим бор эди. Сабаби қуйидагича: Ўша йилга қадар, Ўзбекистонда турли хил демократик институтлар, турли хил ташкилотлар, Инсон хуқуқлари билан шуғулланувчи чет – эл халқаро ташкилотлари бор эди. Улар фуқароларга юридик ёрдам кўрсатаётган эди.\n2005 йилдан сўнг улар Ўзбекистондан кетишга мажбур бўлишди. Ҳар қалай шу ташкилотлар борлигида хукумат амалдорлари халқаро назоратда эканликларини ҳис қилиб, улардан чўчиб турардилар. Ҳозир эса ҳеч нарсадан чўчимайдиган бўлиб қолишган. Демак, агар Ўзбекистонда ҳукумат ҳақиқатда ҳам ҳуқуқий-демократик давлат қуришни истаса, инсон ҳуқуқлари билан шуғулланувчи мустақил, нодавлат ташкилотларни зудлик билан рўйхатдан ўтказиб, уларнинг эркин фаолият олиб боришига шароит яратиб бериши керак. Инсонларнинг ўз ҳуқуқларини англаб етишларининг ва Ўзбекистонни халқаро обрўсини ошишини бошқа йўлини кўрмаяпман.\n« Диктатура найранглари Қутлов »


Ўзбекистон ҳамон жим\n14 май 2021, Тошкент вақти: 11:24\nТожикистон Олий суди раиси Нусратилло Абдуллоевнинг Ўзбекистонни террорчиликда айблаб жорий йилнинг 16 июлида берган баёнотига расмий Тошкент шу пайтгача жавоб қайтармади.\nН.Абдуллоев “Душанбеда 2007 йил июлида содир этилган портлашлар тожикистонлик ўзбек Комилжон Эшонқулов томонидан Ўзбекистон махсус хизматлари топшириғи асосида амалга оширилгани, бунинг учун ижрочига Ўзбекистон томонидан 5 минг доллар миқдорида мукофот пули берилгани”ни маълум қилган эди.\nБу баёнот юзасидан Ўзбекистон томони ўз расмий муносабатини ҳалигача билдиргани йўқ. “Озодлик” билан суҳбатда Ўзбекистон Ташқи ишлар вазирлиги матбуот хизмати расмийлари бу масала юзасидан шарҳ беришга ваколатли эмаслигини айтиб, телефон гўшагини илиб қўйди.\nЎзбекистонлик сиёсатшунос Фарҳод Толипов бу масалада муносабат билдирар экан, Тожикистон Олий суди раиси баёнотини ишончсиз, деб билади. Ўзбекистон томонининг Тожикистон билан муносабатларини бу тарзда портлашлар йўли билан ҳал этиши учун ҳеч қандай асос йўқ.\n“Нима мақсадда қилинганини бир фаҳмлаб кўрайлик. Нима мақсадда қилиниши мумкин? Агар бу ерда беқарорликни келтириб чиқариш, одамлар орасида саросима яратиш бўлса шундоқ ҳам Тожикистондаги турли хил гуруҳлар орасидаги кураш ҳали тугагани йўқ. Шунинг учун бу жамиятни барқарор ҳолатда, деб бўлмайди. Менимча, бу Ўзбекистоннинг манфаатига ҳам кирмайди”,- деди Ф.Толипов.\nАйни пайтда тошкентлик сиёсатшунос бу каби баёнотларга сукут сақлаш билан жавоб бериб бўлмайди, деб ҳисоблайди. Фарҳод Толипов Тожикистон томонининг баёнотини расмий Тошкент эътиборсиз қолдирмаслиги керак, деган фикрда.\n“Қўпол баëнотларни эътиборсиз қолдирмаслик керак. Шунинг учун ташқи ишлар вазирлари даражасида мувофиқлаштириш керак ва можаровий ҳолатнинг биринчи пайдо бўлган учқунларини ўчириш керак”,- деди Фарҳод Толипов.\nБу масалага Бош қароргоҳи Лондонда жойлашган Уруш ва тинчликни ўрганиш институти ҳам диққат қаратган. Ушбу ташкилот нашрида чоп этилган мақолада мана бу сатрларни ўқиш мумкин:\n“Ўзбекистон ва Тожикистон ўртасида 2000 йили абадий дўстлик шартномаси имзоланган эди. Бироқ шунга қарамай, Ўзбекистон ва Тожикистон бир қатор ўзаро келишмовчиликларга эгалар. Бу келишмовчиликлар қийинлаштирилган виза режимида, фуқароларнинг жосусликда айбланиб, мунтазам тарзда қўлга олинишида ва барқарорликни издан чиқаришга ҳаракат қилганликда айблашларда яққол намоён бўлади”.\nҚозоғистонлик таҳлилчи Дўсим Сатпаев келишмовчилик сиёсатини олиб бориш давлат мафкурасининг бир қисмидир, деган фикрни билдирди.\n“Ҳар ҳолда бу давлат мафкурасининг қандайдир бўлагидир. Қачонки мамлакат ичкарисида катта муаммолар мавжуд бўлса, ташқи душманни излаб топиш шунча осон бўлади. Айни ҳолатни Ўзбекистонда ҳам, Тожикистонда ҳам кузатиш мумкин. Давлат учун юзага келган муаммоларни ҳал қилиш ўрнига бу муаммоларни ташқи душман зиммасига юклаши осонроқ кўчади. Ўзбекистонда ташқи душман масаласи жуда осон ҳал этилади. Чунки бу давлат бу масала билан анча йиллардан бери шуғулланиб келмоқда. Тожикистон ҳам бу борада энди тажриба ўтказмоқда. Катта миқдордаги муаммолар бир-бирини босиб кетган. Бунинг оқибатида улар ўта таҳдидли вазиятни пайдо қилмоқда”,- деди Дўсим Сатпаев.


Ер участкасига бўлган ҳуқуқни давлат рўйхатидан ўтказилганлиги тўғрисида гувохнома бериш | ЦОО\nЕр участкасига бўлган ҳуқуқни давлат рўйхатидан ўтказилганлиги тўғрисида гувохнома бериш\nДавлат хизмати кўрсатиш жараёнида қуйидагилар қатнашадилар::\n1) Ўзбекистон Республикаси Давлат солиқ қўмитасининг Тошкент вилояти туманлари (шаҳарлари) давлат солиқ инспекциялари;\n2) Ўзбекистон Республикаси Адлия вазирлиги, Тошкент вилояти адлия органлари;\n3) Тошкент вилояти туманлари (шаҳарлари) ҳокимликлари ҳузуридаги тадбиркорлик субъектларига давлат хизматлари кўрсатиш “ягона дарча” ягона марказлари.\nа) янги рухсатнома олишда, рухсатнома амал қилиш муддати тугаганда ва амал қилиш муддатини узайтиришда:\n1) Мазкур паспортга 1-иловага мувофиқ шакл бўйича кўчма савдога рухсатнома бериш тўғрисида ариза;\n2) Мазкур паспортга 2-иловага мувофиқ шакл бўйича Тошкент шаҳри тумани ҳудудида кўчма савдонинг тасдиқланган жойлашиш схемасига мувофиқ кўчма савдо объекти жойлашиши схемаси;\n3) Мазкур паспортга 3-иловага мувофиқ шакл бўйича кўчма савдо даври кўрсатилган ҳолда кўчма савдо объектлари орқали сотилиши мумкин бўлган товарларнинг тасдиқланган рўйхати асосида сотиладиган товарлар рўйхати;\n4) Мазкур паспортга 4-иловага мувофиқ шакл бўйича хизмат кўрсатувчи банк томонидан берилган банк пластик карточкаларидан фойдаланган ҳолда тўловларни қабул қилиш бўйича ҳисоб-китоб терминали мавжудлиги тўғрисидаги маълумотнома;\nЎзбекистон Республикаси Вазирлар Маҳкамасининг қарори 13.07.2016 й. 233-сонли\n тўлов ундирилмайди:\n1) Кўчма савдога рухсатнома берилганлиги учун;\n2) Олдин берилган кўчма савдога рухсатнома амал қилиш муддатини узайтирилганлиги учун;\n3) Олдин берилган кўчма савдога рухсатнома қайта расмийлаштирилганлиги учун;\n4) Олдин берилган, йўқотилган ёки яроқсиз ҳолга келган кўчма савдога рухсатнома ўрнига дубликати берилганлиги учун.\n тўлов ундирилади.\nРухсатнома берилганлиги учун йиғим ундирилади:\nэнг кам ойлик иш ҳақининг бир баравари миқдорида – Тошкент шаҳрида кўчма савдо қилишда;\nэнг кам ойлик иш ҳақининг 75 фоизи миқдорида – Нукус шаҳрида, вилоятлар марказларида ва вилоят бўйсунишидаги шаҳарларда кўчма савдо қилишда;\nэнг кам ойлик иш ҳақининг 50 фоизи миқдорида – туманларнинг маъмурий марказларида ва туман бўйсунишидаги шаҳарларда кўчма савдо қилишда.\n Рухсатнома берилганлиги учун йиғим: ариза тақдим этилишидан олдин ёки тақдим этилганда.\nа) 3 (уч) иш куни – янги рухсатнома олишда, рухсатнома амал қилиш муддати тугаганда ва амал қилиш муддатини узайтиришда;\nб) 2 (икки) иш куни – рухсатномани қайта расмийлаштиришда ва дубликатини беришда, олдин берилган давлат хизматини кўрсатишга раддияда кўрсатилган сабаблар бартараф этилганнидан сўнг қайта топширилган аризани қайта кўриб чиқишда.\n1) янги рухсатнома олинган, рухсатнома амал қилиш муддати тугаган ва амал қилиш муддатини узайтирилган тақдирда:\n1) Мазкур паспортга 6-иловага мувофиқ шакл бўйича Кўчма савдога рухсатнома;\n2) рухсатномани қайта расмийлаштирилган тақдирда:\n3) рухсатнома йўқотилган ёки яроқсиз ҳолга келган тақдирда:\n1) Мазкур паспортга 6-иловага мувофиқ шакл бўйича Кўчма савдога рухсатнома – юқори чап бурчагида «ДУБЛИКАТ» штампи билан;\n1) Мазкур паспортга 10-иловага мувофиқ шакл бўйича асослантирилган раддия.